बदला के आगि – Anjoria\nबदला के आगि\nAugust 14, 2014 Editor कहानी, साहित्य 1\nप्रशांत एगो ट्रेवल्स एजेन्सी के मालिक रहले. शहर में आवे वाला यात्रियन के शहर के देखे वाला जगहन प घुमावे खातिर अपना एजेन्सी से छोट गाडी उपलब्ध करावल उनकर काम रहे. प्रशांत के व्यपार बहुते चल निकलल रहे. भीआईपी लोगन मे़ उनकर बढिया जान पहचान बन गइल रहे. ओेह मे एगो जानल मानल बड़ कम्पनी के मनेजर आलोको शामिल रहले जिनका से प्रशांत के बढ़िया जान पहचान हो गइल. आलोक के जब कबो कहीं जाए के होत रहे त प्रशांते से गाड़ी लेके जात रहले. जेकरा से दुनो के बीच बढिया संबंध बन गइल रहे. प्रशांत उनका घरहु आवे जाए लगले. प्रशांत जबो आलोक का घरे जासु नया-नया गाड़ी बदलि-बदलि के जात रहले. प्रशांत, आलोक के भईया आ उनका पत्नी के भउजी बोलत रहले. जब प्रशांत आलोक के घर जइतन त घनटन उनका पत्नी से बतियावत रहले. वोह घरी आलोक के बेटी अनु आपन माई के साथे बइठ के दुनो के बतियावल सुनत रहली. प्रशांत आपन पत्नी के दुखड़ा अनु के माई से सुनावत रहले. कहत रहले कि उ अपना पत्नी के बेवहार से तंग आ के ओकरा के छोड देले बाड़न. एह प अनु के माई एक दिन कहली कि, ‘अनु, कांहे ना तहरा बाबुजी के मउसी के बेटी से प्रशांत के बिआह करवा देहल जाव. उ प्रशांत के साथे बिआह क के बड़ी खुश रही.’\n‘हँ, माई ठीके रही.’\nओकरा बाद प्रशांत आलोक आ उनका पत्नी का साथे जाके लई़किओ देख अइले. आवते प्रशांत कहले, ‘अनु… अनु….देख ना, उ लइ़की तहरा निहन तनिको नइखे. उ हमरा इचिको पसंद नइखे.’\nअनु अनुसना क के कुछ ना बोलली.\nथोड़ही दिन बाद प्रशांत फेरू अनु के घरे अइले आ सीधे अनु से कहले, ‘अनु, तहरा गाड़ी चलावल पसंद बा नु. हम तहरा के गाड़ी चलावे सिखाइब.’\nअनु चिहकत कहली, ‘हँ-हँ हमरा गाड़ी चलावे सिखे के खूब मन करेला. हम गाड़ी चलावे सीखब.’\n‘त ठीक बा. चलऽ गाड़ी सिखे़.’\n‘चलीं.’ आ अनु प्रशांत का साथे गाड़़ी सिखे चल दिहली. अनु के माई तनिको ना रोकली. अनु बहुते खुबसुरत लइ़की रहली. उ खुबे लाम रहली. भुअर आँखि, करिया बादल निहन घनघोर बाल, उनका सुन्दरता के चार चांद लगावत रहे़. एक हाली जे उनका के देख लेव, उनकर दिवाना हो जात रहे. गाडी सिखावत-सिखावत प्रशांतो अनु के दिवाना हो गइले. गँवे-गँवे दूनो में ईयारिओ हो गइल.\nएक दिन गाड़ी सिखावते-सिखावत प्रशांत, अनु के पीठ प आपन हाथ फेरत बोलले, ‘अनु, का तू हमरा से बिआह करबु ?’\nअनु के कुछ बुझात ना रहे कि जवना आदमी के उ चाचा कहत रही उ आजु कइसन बात करत बा. उ गाड़ी के अगिला सीट प चुप-चाप बइठल रही. एको हाली कुछ ना बोलली.\n‘अनु तहार चुप हँ बा त ठीक, ना त तहरा बाबुजी के गाड़ी से धक्का मरवा देब आ भाई के अगवा करवा देब.’\nअनु प्रशांत के बात से डेरा के दु दिन त प्रशांत से बातो ना कइली. दु दिन बाद जब अनु अपना कॉलेज जाए लगली त राहता़ मे़ प्रशांत आपन इ़ंडिगो कार अनु के सामने रोक दिहले.\n‘अनु, चलऽ गाड़ी में बइठऽ, तहरा के कॉलेज छोड़ देत बानी.’\nअनु के लाख मना कइलो प प्रशांत ना मनले. अनु प्रशांत के जिद का आगा टिक ना पवली आ गाडी मे बइठ गइली. गाडी में बइठते प्रशांत अनु के कॉलेज ले जाए का जगहा सीधे अपना गाँव उड़ीसा चलि अइले. ओहिजा अनु के डेरवा के मंदिर मे़ बिआह क लिहले. ओकरा बाद अनु मजबुर हो के प्रशांत के आपन पति माने लगली. कुछ बरिस बाद अनु एगो बेटी आ एगो बेटा के जनम दिहली.\nएगो अतवार का दिने जब प्रशांत के एजेन्सी बन्द रहे, अनु प्रशांत से कहली, ‘सुनत बानी जी, आजु छुट्टी के दिन बा. कालीबाड़ी पूजा करे चलल जाव आ ओने से घुमत-घामत घरे आ जाएके.’\nकुछ सोचत प्रशांत कहले, ‘ठीक बा. चलऽ.’\nदिन भर घुमला के बाद अनु साँझि के अपना पति प्रशांत के फोन कइली त उनकर फोन बन्न मिलल. ओकरा बाद अनु अपना घरे फोन कइली त उनकर सास रानी फोन उठवली.\nअनु पुछली, ‘हेलो मां जी. प्रशांत घरे आ गईल बानी ?’\n‘अरे, अनु का कहत बाड़ु? तू लोग त साथही गइल रहु आ तुही पुछत बाडु कि प्रशांत घरे अइले हा कि ना. कहीं कुछ भइल का ?’\n‘ना मां जी, कुछ ना भइल ह. रउरा शांत रहीं. हम घरे आवत बानी त सभ बताइब.’ आ फोन काट दिहली.\nतनकिए देर बाद अनु अपना घरे आ गइली आ हाॅल में राखल सोफा प ढेर हो गइली. तुरते उनकर सास रानी गरम चाय के कप अनु के पकड़वली. अनु चाय के चुस्की लेबे लगली. उनका बगल में उनकर सास बइठल चाय के चुस्की लेत अनु से पुछली, ‘अनु, आजु तु अकेले कइसेे घरे आ गइलु? अबही तक त प्रशांत नइखन आइल. उ कहाँ रह गइल बा ? सब ठीक त बा नु ?’\n‘हँ माई, बिलकुल ठीके होइहे. हमरा के त राहता में छोड़ि के आपन कवनो ईयार लोग के साथे चलि गइले ह. रउरा चिन्ता मत करीं उ आ जईहे. आ ना अईहे त हम रउरा खातिर बानी नु.’\nथोड़ देर बाद सासरानी रसोई में चल गइली. अनु कुछ सोचत अक-बक बोलत एके हाली सोफा से उठली आ कहीं फोन करे लगली, ‘हेलो, बाबुजी ?’\n‘हँ बेटा अनु, कुछ भइल बा का कि अतना राति के फोन कइले बाड़ू ?’\n‘बाबुजी, अबही ले प्रशांत घरे नइखन आइल.’\n‘हें ? अच्छा कवनो घबराए के बात नइखे. कबो-कबो त प्रशांत खुबे रातिओ के आवत रहेले. फिकिर मत करऽ. हो सकेला कि उनका आपन ईयार लोग के साथ देर हो गइल होई त सबेरहु आ जइहे.’\nसबेरे ले प्रशांत घरे ना लवटले त अनु अपना मकान मालिक, अपना भाई आ अपना बाबुजी के फेरू खबर कइली. ओकरा बाद अनु अपना बाबुजी, भाई का साथे प्रशांत के खोेजे में जुट गइली. खोजे के बीचे मे ओ लोग के खबर मिलल कि उनका थाना का इलाका में एगो लाश मिलल बा. खबर मिलला का बाद अनु के साथे सभ लोग थाना गइल आ लाश देखि के अनु अपना पति प्रशांत के रूप में पहचान कइली. अनु के बतावल बेयान के आधार प आ प्रशांत के देहि से मिलल गोली के निशान प अनजान हत्यारा का खिलाफ उनका पति के हत्या करे के केस क के पुलिस आपन जॉच शुरू कर दिहलसि.\nपुलिस सबसे पहिले प्रशांत के माई रानी से पुछताछ कइलसि त उ बतऽवली कि, ‘प्रशांत, अपना पत्नी साथे सबेरही काली मंदिर पूजा करे गइल रहले. सांझि ले जब दुनो बेकत वापिस ना अइले त फिकीर सतावे लागल. बाकि का करतीं. कबो-कबो उ लोग देर रातो के आवत रहे लोग. एह से सोचनी कि आजुओ उ लोग देरिए से खाना ओना खा के आवे. ई सभ सोचते रही कि सांझि के बहू अनु के फोन आइल त उ पुछली कि प्रशांत घरे आइल बाड़े कि ना. आ बहू थोडही देर बाद अकेल घरे आ गइली आ हमरा के जिनगी भर देखे के बात कहली. ई बात तनी हमरा गजब के लागल.’\nरानी के बेयान मे़ छुपल बात के आधार प पुलिस के शक के सुई अनु के ओरि घुम गइल रहे. पुलिस अनु के थाना में बोला के पुछताछ शुरू कर दिहलसि. थोड़ देर त अनु एने-ओने के बात बतावत रहली. बाकि ई उनका पता ना रहे कि बड़-बड़ भूत पुलिस के परछाही से साच बक देबेलें त भला अनु के का बसात बा. उहो पुलिस के आगे जादा देर तक ना टिक पवली आ जवन सचाई बतवली उ एकदम करेजा दहला देबे वाला रहे.\n‘बिआह के बाद कुछ दिन तक दूनो के संबंध बढिया रहल. ओकरा बाद प्रशांत अनु के शरीर तंग करे लगले. एजेन्सी के काम आ घरे अइला का बाद घर के काम मे अपना सास के हाथ बटावे से अनु थाक जात रही. राति के जब प्रशांत के साथ ना दे पावत रही त ‘अनु एह सब मे़ त तहार माईए बढिया बाड़ी. हम उनुको साथे ई सभ करेनी. तू त बेकार बाडू. तहरा बिआहे ना कइल चाहत रहे.’\nएकरो से बढ़ि के जबरन घिन हरकत करत रहले. जब उनकर विरोध करत रही त मारपीट करत रहले. अतने ना ओकर विडिओ बनाके आपन दोस्त-ईयारनो के देखावत रहले.’ उनका गलत बात बोलला से आ आपन ईज्जत नीलाम होत देखि के तंग आके एक दिन कहली, ‘प्रशांत, हम रउरा एह घिन हरकत से तंग आ गइल बानी. अब हमरा सहल नइखे जात. हम रउरा घर के ईज्जत बानी आ रउरा ओकरे नीलाम करत बानी. हम पुलिस में जाके शिकायत क देब.’\n‘ठीक बा, जा के त देखाव पहिले. घर से त निकल. दुनो लईकन के गरदनिये अईंठ देब.’\nअनु प्रशांत से तंग आ के आपन ईज्जत खातिर, प्रशांत के अपना सभ उलझन के जड़ मानि के प्रशांत से बदला लेबे के आगि में जरे लगली. प्रशांत के अपना राहता से हटावे खातिर अपना भाई बोनी आ उनका दफ्तर में काम करे वाला उनकर दोस्त सुरेश के अपना साथे मिला के योजना बनवली. सुरेश आ अनु के मिलन आपन काम के सिलसिला में भइल रहे. जान पहचान भइला का बाद दूनो में धीरे धीरे दुरी घटत चलि गरइल. अनु बाते बात में सुरेश के आपबीति सभ बात बतावत रहली. अनु के बात सुन के सुरेश के मन में अनु खातिर दया बढ़त चलि गइल आ प्रशांत ला घिन.\nएक दिन सुरेश कहले, ‘ देखऽ अनु, जवन करे के योजना बनावत बाड़ू तनिका सोच लिहऽ. एकर परिणाम का होई जानत बाडू?’\n‘चाहे जवन होखे, हम बस अतना जानत बानी कि हम आपन ईज्जत नीलाम होखे से बचावत बानी. अगर आजु ना चेतब त काल्हू कुछ अउर होई.’\nसच बा जब औरत आपन ईज्जत खातिर उतरि जाव त का दोसर, का आपन सेनुर, सब बराबर बा. एही खातिर कानुनो बनावल बा कि औरत से अगर आपन ईज्जत बचावे में केकरो खूनो हो जाए त उ अपराध नइखे. अगर औरत के इच्छा के विरूद्व ओकर मरदो कुछ करत बा त उ सजा के भागी बा.\nअनु के अनुरोध प सुरेश अनु साथे मिल के प्रशांत के मारे के प्लान में हथियार ले आवे के तइयार हो गइले. एक दिन सुरेश अइलन. ‘अनु, अनु, तहरा हुकुम के अनुसार हथियार के बेवस्था हो गइल बा.’\n‘ठीक बा. अपना पासे राखऽ. केकरो से कुछ मत कहिह.’\nप्लान का मुताबिक ओह दिन अनु पूजा के बहाने अपना घर से अपना स्कूटी से प्रशांत का साथे निकलली. पहिले दूनो जने होटल, आपन ऑफिस, आइल लोग. ओहिजा से माजा गाड़ी लेके पहिले काली मंदिर में पूजा कइला के बाद, लेक घूमे गइली. ओकरा बादे अनु गाड़ी के चालक सीट प बइठि के गाड़ी मे़ राखल पानी के शीशी में मिलावल गुल्कोज के साथे नीद के गोली प्रशांत के पिआ दिहली. जेकरा से प्रशांत के नींद आ गइल आ गाड़िए में सूत गइले. ओकरा बाद तय योजना मुताबिक अनु सुरेश आ अपना भाई बोनी के संगे शहर के बहरी एगो नजदीकी समाचार पत्र के आफिस के लगे बोलवली. ओहिजा से अपना गाड़ी में ले के शहर से दूर एनएच प करीब बीस कि॰मी॰ सुनसान जगह प एगो पुल से पहिले फेड़ का पासे अनु, सुरेश आ़ बोनी मिल के बेहोश प्रशांत के उतारि के नीचे बइठा दिहले. पहिले सुरेश प्रशांत के माथा मे़ एगो गोली आ फेरू छाती मे़ तीन गोली मारि के उनकर हत्या क दिहले. अनु प्रशांत के बगली से पईसा के बेग, मोबाईल वगैरह निकाली के सुरेश के दे दिहली. जाते-जात सुरेश से बोलली, ‘सुरेश, ई सभ चीज के बेकार क दीह आ बढिया से देख ल कि कहीं उ जिअत त नइखे.’\nसुरेश अनु के बात प सिनेमा के हीरो निहन पलटत एगो अउर गोली प्रशांत के छाती में मारत बोलले, ‘देखऽ अनु, एकरा में तनिको जान नइखे. ई पहिले हिललो रहे बाकि अब एकरा में सुगबुगाहटो नइखे.’\nअनु के बेयान के आधार प पुलिस बोनी आ सुरेश के पकड़ि के अनु का साथे जेल भेज दिहलसि. कहानी लिखे जाए तकले तीनो जेल में रहले. बोनी आ सुरेश अनु के बदला लेबे के आग में अनु का साथे-साथे जर चुकल रहले. बाकि तीनो के मुंह प तनिको पछतावला के निशान ना लउकत रहे.\nई कहानी एगो साच घटना प आधारित बा. एकर सचाई के देखत एकरा मे स्थान आ पात्रन के नाम बदल दिहल गइल बा.\nडॉ॰ उमेश जी ओझा,\n39, डिमना बस्ती, डिमना रोड, मानगो, जिला – पूर्वी सिंहभूम (जमशेदपुर)\nपिन – 831018\nमोबाइल – 09431347437\nemail – kishenjiumesh@gmail.com\n‘बहिनिया’ के पहिला झलक जारी\nआजादी : केतना स्वाधीन जन आ मन?\nबदला के आगि में सब केेहू जरता, देश जरता, समाज जरता। निक लागल उमेश जी के रचना.


(सोमार, 17 अक्टूबर)\nहरियाणा, महाराष्ट्र, आंध्रप्रदेश आ बिहार में भइल उपचुनाव में हर जगहा कांग्रेस भा ओकरा सहयोगियन के हार मिलल. हिसार लोकसभा सीट पर भइल उपचुनाव में पहिले सांसद रहल भजनलाल के बेटा कुलदीप बिश्नोई जीत गइले आ तिसरका जगहा पर आइल कांग्रेसी उम्मीदवार के जमानत जब्त हो गइल. टीम अन्ना कांग्रेस के जमानत जबत होखला के आपन जीत बतवले बाड़न. आंध्र प्रदेश के बांसवाड़ा विधानसभा सीट तेलंगाना राष्ट्र समिति जीत लिहलसि त महाराष्ट्र के खड़कवासला सीट पर भाजपा शिवसेना उम्मीदवार. बिहार के दुरौंधा विधानसभा सीट पर राजग के कब्जा बरकरार रह गइल.\nहिसार उपचुनाव के परिणाम पर कुछ लोग के कहना एहिजा पेश बा –\nजनता भ्रष्टाचार का खिलाफ वोट दिहलसि : भाजपा\nभाजपा नेता मुरली मनोहर जोशी एकरा के लोकतंत्र के जीत बतावत कहले बाड़न कि, “उपचुनाव के परिणाम से साफ होखत बा कि देश के जनता भ्रष्टाचार अउर कांग्रेस का खिलाफ वोट दिहले बिया. एहसे पता चल जात बा कि हवा के का रुख बा.”\nहिसार उपचुनाव परिणाम अन्ना के हार हऽ : मोइली\nकांग्रेस के वरिष्ठ नेता आ केंद्रीय मंत्री एम. वीरप्पा मोइली हिसार उपचुनाव परिणाम के अन्ना हजारे के ‘हार’ बतावत कहले कि अगर एहमें भ्रष्टाचार असल मुद्दा रहीत त परिणाम दोसर भइल रहीत. आ तब कांग्रेस के उम्मीदवार जीतल रहीत. एकर मतलब बा कि ई अन्ना के हार हऽ.”\nहिसार कांग्रेस के सीट रहले ना रहे : उमर\nजम्मू कश्मीर के मुख्यमंत्री उमर अब्दुल्ला ट्विट पर चहचहइले कि, “अन्ना के सहयोगियन के अइसन सीट चुने चाहत रहुवे जहाँ कांग्रेस के जीत तय रहे आ तबे पता चलीत कि ऊ लोग परिणाम पर कतना असर डाल सकेला. हिसार सीट त कांग्रेस के रहले ना रहे. ”\nकांग्रेस खातिर संदेश बावे हिसार के हार : केजरीवाल\nटीम अन्ना के सदस्य अरविंद केजरीवाल कहले कि, “हिसार उपचुनाव में कांग्रेस के हार से साफ हो गइल कि लोग जन लोकपाल के पक्ष में बा. कांग्रेस के ई संदेश समुझे के चाहीं आ संसद के शीतकालीन सत्र में जन लोकपाल विधेयक पारित करवावे के चाहीं. अगर शीतकालीन सत्र में जन लोकपाल विधेयक पारित नइखे होखत त हमनी का पाँच राज्यन में होखे वाला चुनाव में कांग्रेस के विरोध करब जा.”\nअन्ना के अपील के असर भइल : मेधा\nसामाजिक कार्यकर्ता मेधा पाटकर कहले बाड़ी कि अन्ना के अपील के असर भइल बा आ जयप्रकाश के खराब वोट प्रतिशत ई देखलावत बा.\nहार हमेशा दुखदाई होले : मुखर्जी\nकेंद्रीय वित्त मंत्री प्रणब मुखर्जी कहले कि, “चुनावन में पार्टी के हार हमेशा दुखदायी होले. हमनी के एह बात के विश्लेषण करब जा कि उपचुनाव में हमनी के हार काहे भइल.”\nजीत से अन्ना के कवनो लेना-देना नइखे : बिश्नोई\nहिसार सीट से जीतल कुलदीप बिश्नोई के कहना बा कि उनुका जीत से अन्ना के कवनो लेना-देना नइखे. बिश्नोई अपना जीत के श्रेय अपना पिता भजनलाल आ भाजपा का साथे भइल गठबन्हन के दिहले.\nगुजरात के गिरफ्तार आइपीएस संजीव भट्ट के जमानत मिल गइल. उनुका पर एगो पुलिस कर्मी से जबरिया बयान दिलवावे के आरोप बा आ गुजरात सरकार ना चाहत रहुवे कि भट्ट के जमानत मिल पावे. जमानत पर रिहा होखला का बाद संजीव भट्ट फेरु नरेन्द्र मोदी के अपराधी कहले बाड़न.\nअलग तेलंगाना राज्य खातिर होत आंदोलम में सोमार का दिने बंद के बहुते असर रहल. दू दिन के ‘रेल रोको’ अभियान का बाद सेवा बहाल हो गइली सँ. सोमार का दिने पहिले से गिरफ्तार पूनन प्रभाकर समेत अनेक सांसदन के जमानत पर रिहा कर दिहल गइल.\nकेरल विधानसभा अध्यक्ष जी. कार्तिकेयन दू गो विपक्षी विधायकन के दुर्व्यवहार का चलते सदन से दू दिन खातिर निलम्बित कर दिहलन.\nसोमार का दिने सर्वोच्च न्यायालय से बतावल गइल कि ‘सरकार का विरोध में बोलला के चलते रामदेव पर कार्रवाई भइल रहे.’\nकोलकाता में जल्दिये पर्यटक डबल डेकर वातानुकूलित बस से दर्शनीय जगहन के यात्रा कर सकीहें. ममता कोलकाता के लंदन बनावे के ठान लिहले बाड़ी.\nमध्य प्रदेश में किसान एक बार फेर अपना मांग खातिर आंदोलन शुरु कर दिहले बाड़न आ सोमार का दिने कई जगहा पर धरना-प्रदर्शन कइले आ रेलगाड़ी रोकले.\nपश्चिम बंगाल सरकार दीवाली का मौका पर पटाखन के इस्तेमाल का खिलाफ जागरूकता रैली निकाली.\nप्रधानमंत्री मनमोहन सिंह सोमार का दिने प्रिटोरिया पहुंचलन जहाँ ऊ पांचवाँ भारत-ब्राजील-दक्षिण अफ्रीका शिखर सम्मेलन में शामिल होखीहें.\nराष्ट्रपति प्रतिभा पाटील मंगल का दिने महाराष्ट्र विधानसभा के हीरक जयंती समारोह के उद्घाटन करीहें. महाराष्ट्र विधानसभा के स्थापना साल 1937 में भइल रहे.\nरालेगण सिद्धि के सरपंच से राहुल के मिले के खबर के एगो कांग्रेसी सांसद झूठ आ बेबुनियाद बतवले बाड़ै.\nआडवाणी फेर मनमोहन सिंह के सबले कमजोर प्रधानमंत्री बतवले बाड़न.\nमध्य प्रदेश के कांग्रेस इकाई के अध्यक्ष कांतिलाल भूरिया के कहना बा कि भाजपा नेता लालकृष्ण आडवाणी के जनचेतना रथ राम के ना ह, बलुक ‘कलयुगी रावण’ के रथ ह.\nआरटीआई के खामियन पर विचार करे के जरूरत बतवले बाड़न केंद्रीय कारपोरेट मामिलन के मंत्री एम. वीरप्पा मोइली.\nराहुल गाँधी दू साल बाद होखे वाला त्रिपुरा विधानसभा चुनाव के अभियान के शुरूआत अगिला महीना कर दीहें.\nभठियरपन का मामिला में गिरफ्तार कर्नाटक के मुख्यमंत्री रहल बी. एस. येदियुरप्पा के मंगल का दिने जेल में भेजल जा सकेला काहे कि डाक्टरन के कहना बा कि येदियुरप्पा के कवनो हृदय रोग नइखे.\nडीएमके के आरोप बा कि तमिलनाडु स्थानीय निकाय चुनाव में नियमन के उल्लंघन हो रहल बा. जयललिता के एह चुनावन में अपना पार्टी के जीत के पूरा भरोसा बा.\nलापता नर्स भंवरी देवी के मामिला में सनइला के आरोपी महिपाल मदेरणा के राजस्थान मंत्रिमंडल से हटवला का बाद तीन गो अउरी मंर्त्रियन के पद से हटावे के अनेसा बा.\nराष्ट्रपति प्रतिभा पाटील उम्मीद जतवली कि अगिला दस साल में भारतीय उड्डयन क्षेत्र दुनिया के पांच गो माथ उड्डयन क्षेत्र में गिना सकेला.\nअवैध खनन के आरोप में गिरफ्तार जनार्दन रेड्डी के हिरासत 31 अक्टूबर ले बढ़ा दिहल गइल बा.\nपढ़ाई करे खातिर आस्ट्रेलिया जाये वाला विद्यार्थियन के अब बाध्यकारी अंतर्राष्ट्रीय अंग्रेजी भाषा परीक्षा प्रणाली से ना गुजरे के पड़ी.\nलंदन में भूमिगत मेट्रो ट्रेन में प्रधानमंत्री डेविड कैमरन के यात्रा करत देख एगो भारतीय महिला के यकीन ना भइल आ उनुकरे से पूछ लिहली, “का रउरा प्रधानंमत्री हईं ?” जब कैमरून एह बात के हामी भर दिहले त ऊ महिला माफी माँग लिहली आ कहली कि भारत के नेता सार्वजनिक वाहन से ना चलसु एहसे पूछे के पड़ल.\nचीन सोमार का दिने दोसरा देशन से कहलसि कि ऊ लोग समुद्री मुद्दा पर वियतनाम का साथ भइल चीन के समझौता के सम्मान करसु.\nपाकिस्तान के नौसेना प्रमुख रहल एडमिरल फसीह बुखारी के देश के भ्रष्टाचार विरोधी संगठन ‘राष्ट्रीय उत्तरदायित्व ब्यूरो’ के अध्यक्ष बनावल गइल बा.\nअमेरिका में वाल स्ट्रीट विरोधी सैकड़ों प्रदर्शनकारियन के गिरफ्तार कर लिहल गइल बा.\nसऊदी अरब के शाह अब्दुल्ला बिन अब्दुल अजीज अल सौद के अतवार का दिने रियाद के अस्पताल में भरती करावल गइल बा.\nअल सल्वाडोर में जमीन घसकला से बीस आदमी के मौत हो गइल बा.\nरतन टाटा उनुका ‘असाधारण नेतृत्व’ आ भारत स्विट्जरलैंड संबंध मजबूत बनावे में उनुका योगदान खातिर स्विस राजदूत सम्मान से नवाजल गइल बा.\nकेंद्रीय वित्त मंत्री प्रणब मुखर्जी सोमार का दिने कहलन कि भारत आ फिलीपींस का बीच जनवरी ले दोहरा कराधान निवारण समझौता पर दस्तखत हो जाई.\n8.5 से9फीसदी के दर से भारत के आर्थिक विकास होखे जा रहल बा, कहलन केंद्रीय वित्त मंत्री प्रणब मुखर्जी.\nकेंद्रीय कम्पनी मामिलन के मंत्री एम. वीरप्पा मोइली सोमार का दिने कहले कि नयकी प्रतिस्पर्धा नीति अगिला साल से लागू हो जाई.\nरत्नागिरी ताप विद्युत संयंत्र का पूर्ण संचालन शुरू हो गइल बा एह से महाराष्ट्र के बिजली मिलल शुरू हो गइल बा.\nमध्य प्रदेश के सिंगरौली में एल एंड टी कम्पनी द्वारा स्थापित कइल जात बिजली संयंत्र के सुरक्षाकर्मियन आ मजदूरन का बीच सोमार का दिने जमके मारपीट भइल. एह मारपीट में चौदह लोग घवाहिल भइल बा.\nशेयर बाजार में सोमार का दिने गिरावट देखे के मिलल आ सेंसेक्स 58 अंक नीचे गिर के बंद भइल.\nतमिलनाडु के कुडनकुलम में परमाणु बिजली संयंत्र के खिलाफ प्रदर्शन रुक गइला का बाद ओहिजा नया कर्मचारी भेजल गइल बाड़े. प्रदर्शन अस्थायी तौर पर रुकल बा.\nविराट कोहली के नाबाद शतक (112)आ गौतम गम्भीर के नाबाद चौरासी (84) रन का सहारे आ गेंदबाजन के धारदार प्रदर्शन से भारत सोमार का दिने भइल दुसरका एकदिना में इंग्लैंड के आठ विकेट से हरा के पांच मैचन का श्रृंखला में 2-0 से आगा हो गइल बा. कोहली के मैन आफ द मैच चुनल गइल.\nभारत दक्षिण कोरिया के शहर ह्वाचियोन में होखत 17वीं जूनियर एशियाई रोइंग चैम्पियनशिप में एगो स्वर्ण, पांच गो रजत आ दू गो कांस्य पदक जीत लिहलसि.\nखेल मंत्रालय सोमार का दिने अपना विवादित राष्ट्रीय खेल विकास विधेयक के नया रूप में पेश कर दिहलसि. एह में सगरी खेल महासंघन के सूचना के अधिकार का दायरा में राखल गइल बा आ अधिकारियन के कार्यकाल आ उमिर सीमा में कवनो बदलाव नइखे कइल गइल.\nवेस्टइंडीज क्रिकेट टीम के मध्यम गति के गेंदबाज रवि रामपॉल अपना जन्मदिन पर बांगलादेश से एकदिना श्रृंखला जीतला से बहुते गहगह बाड़न.\nपांच बार के विश्व चैम्पियन महिला मुक्केबाज एम.सी. मेरीकोम के कहना बा कि उनुका अपना मणिपुरी होखे के गर्व बा.\nभारत के स्टार टेनिस खिलाड़ी सानिया मिर्जा के महिला टेनिस संघ के नयका वरीयता में एकल क्रम में दू पायदान के फायदा बाकिर युगल में एक पायदान के नुकसान भइळ बा.


सितम्बर 22, 2016 जिउतिया, जीवित्पुत्रिका, रामरक्षा मिश्र विमल\n(-अबकी 23 सितंबर 2016 के जिउतिया व्रत पड़ल बा. एह मौका पर पहिले से प्रकाशित आलेख कुछ नया चित्र का साथे दुबारा दिहल जात बा. एह चित्रन का साथे विमल जी लिखले बानी कि एह तरह के लेखन आ सामग्रियन के जुटावे आ प्रदर्शित करे के पीछे हमार एकही मतलब रहेला- ओह लोगन तक भोजपुरी संस्कृति के पहुँचावल जे अपना थाती के देखी त एक बार भावुक हो जाई आ अपना बाल-बच्चा के बड़ा उत्साह से अपना भा अपना पुरनियन का अनुभव का साथे जोरिके बताई. काल्हु नेट पर नोनी के सागो खोजला पर लोगन के मिल जाई त हम भोजपुरियन का सङे चिपकल गँवार शब्द के ध्वनि कुछ कमजोर होई.- संपादक)\nशास्त्रन में जिउतिया के जीवित्पुत्रिका नाम से जानल जाला. सामान्य रूप से शास्त्रन का अनुसार कुआर (आश्विन) महीना के अन्हरिया (कृष्ण पक्ष) में सप्तमी से रहित अष्टमी के एकर अनुष्ठान कइल जाला.(विशेष स्थिति में शास्त्र-वाणी का हिसाब से निर्णय लियाला.)मेहरारू लोग बेटा खातिर “जिउतिया” से बड़ ब्रत ना मानेलिन. चिरंजीवी संतान खातिर स्त्री लोग एह ब्रत के करेली.\nजिउतिया के ब्रत निर्जला आ निराहार रहिके कइल जाला. साँझि खा जीवित्पुत्रिका माई के साथ-साथ कुश के राजा जीमूतवाहन के एगो आकृति बना के पूजन कइल जाला. कई गो स्त्री मिलि के एक साथ पूजन करेलिन. अगिला दिन नवमी में अन्न-जल से पारन कइल जाला. जिउतिया के सँझवत के नहा-खा होला, जब नहा-धो के नीके शुद्ध भइला का बादे बिना प्याज-लहसुन के बिल्कुल शाकाहारी सात्विक खाना खाइल जाला. सँझवते के जइ गो लइका रहेले सन तइ गो ओठघन बनावल जाला आ चूल्ही का जरी ओठँघा दिहल जाला. ओठँघवले का कारन ओकर नाँव ओठघन परल.\nआजु के दिन के खास सब्जी सतपुतिया होले. नोनी के साग आ मँड़ुआ के रोटिओ आजु खास करके खाइल जाला. खाए से पहिले चिल्हो-सियारो खातिर सतपुतिया के पतई पर खाना धइके बाहर कहीं फेंड़ का नीचे भा छत पर राखि आवल जाला. पारनो का दिन ई काम कइल जाला. अगिला दिन साँझ खा जिउतिया के कथा सुनला का बाद बरियार के पौधा सामने रख के बरती लोग कहेलिन-“ए बरियार त का बरियार, जाके राजा रामचंद्र से कहिहऽ कि फलाना (बेटा के नाँव धइके) के माई खर जिउतिया कइले बाड़ी, गंगा नहइले बाड़ी, दही भात खइले बाड़ी.”\nएक बेरि नैमिषारण्य में रहेवाला ऋषि लोग संसार का कल्यान खातिर सूत जी से आग्रह कइले कि कराल कलियुग में लोगन के लइका कइसे दीर्घायु होइहें सन एकर कवनो उपाय बताईं. तब सूत जी कहले कि द्वापरो में ईहे सवाल लेके कुछ महिला लोग गौतम जी के पास गइली तब ऊ द्रौपदी के चर्चा करत आपन बात शुरू कइले. गौतम जी कहले कि रउँवा सभसे हम उहे बात कहबि जवन पहिले से सुनले बानी. जब महाभारत युद्ध के अंत हो गइल त अश्वत्थामा का कारन पुत्रशोक से व्याकुल द्रौपदी अपना सखियन का सङे धौम्य मुनि का पास गइली आ बच्चन के दीर्घायु होखेके उपाय पुछली. धौम्य जी कहलीं- सतयुग में साँच बोलेवाला आ सभके एक आँखि से देखेवाला एगो राजा रहन, जेकर नाम रहे- जीमूतवाहन. एक बेर राजा अपना पत्नी का सङे ससुराल गइल रहन. एक दिन आधा रात खा उनुका कवनो मेहरारू के जोर-जोर से रोवे के आवाज सुनाइल. राजा उनुका पँजरा गइले त देखले कि उनकर बेटा मर चुकल रहे. राजा जब कारन कारन पुछले त ऊ बतवली कि एगो गरुड़ रोज आके गाँव के लइकन के खा जाला. राजा से बर्दाश्त ना भइल. ऊ ओहिजा गइले जहाँ रोज गरुड़ गाँववालन के भेजल एगो लइका के खा जात रहे. अगिला दिन राजा अपनहीं गइले. समय पर गरुड़ अइले आ राजा पर टूट परले. जब उनकर बाँया अंग खा गइले त राजा झट से आपन दहिना अंग गरूड़ का ओरि कऽ दिहले. गरुड़ अचरज में परि गइले, पुछले – तू कवनो देवता हवऽ का ? राजा कहले कि रउरा खइला से मतलब बा नू ? मन भर के खाईं, एह तरह के बातन से का फायदा बा ? गरुड़ राजा से प्रभावित भइले आ उनुका कुल खानदान के बारे में पूछे लगले. राजा बतवले कि हमरा माई के नाँव शैव्या आ बाबूजी के शालिवाहन हऽ आ हमार जन्म सूर्यवंश में भइल बा. राजा आपन नाँव जीमूतवाहन बतवले. गरुड़ राजा के दयालुता पर बड़ा खुश भइले आ कहले कि बर माँगऽ. राजा कहले कि हमरा के इहे बर दीं कि रउँवा जतना प्राणियन के खइले बानी ऊ सभ लोग जिंदा हो जासु आ अब से लोग ज्यादा दिन तक जिंदा रहसु. अतना सुनते गरुड़ अमृत ले आवे खातिर स्वर्ग चलि गइले आ अमृत ले आके सभ हड्डियन पर बरिसवले. सब लइका जी गइले सन. तब ओह खुशी का माहौल में गरुड़ जी राजा के एगो अउरी बरदान दिहले – आजु कुआर (आश्विन) के अन्हरिया (कृष्ण पक्ष) में सप्तमी से रहित अष्टमी बा. आजु तू एहिजा के प्रजा के जीवनदान दिहलऽ, एहसे अब से ई दिन ब्रह्मभाव हो गइल बा. अमृत देके जियावेवाली माई दुर्गा के एगो नाँव जीवित्पुत्रिका हऽ. अब से जवन भी स्त्री आजुके दिन जीवित्पुत्रिका माई के साथ-साथ कुश के “राजा जीमूतवाहन के एगो आकृति” बनाके पूजा करी आ अगिला दिन नवमी में पारन करी, ओकर बंश बढ़त जाई आ फूलत-फलत जाई. द्रौपदी जी धौम्य मुनि से एह ब्रत के बारे में सुनिके अपना सखियन का साथे जाके ई ब्रत कइली.\nगौतम जी कहले कि एह ब्रत का बारे में एगो चिल्ही सुन लेले रहे आ ऊ अपना सखी सियारिन के बतवलसि. दूनो एह ब्रत के कइली सन बाकिर सियारिन से भूखि बर्दाश्त ना भइल, ऊ जाके मांस खा लिहलसि. एकर फल ई भइल कि मरला का बाद दूनो के जनम एकही घर में भइल. सियारिन राजा के जेठ बेटी भइलि आ चिल्ही छोट. बड़की के बियाह काशीराज से आ छोटकी के उनुका मंत्री से भइल. बड़ी जानी के जवन भी संतान होखे ऊ मर जाय आ छोट जानी के बाल-बच्चा सुघर-साघर आ सकुशल. ई देखिके रानी के बहुत जलन होखे, कई बेर त ऊ मंत्री के लइकन के मरवावे के कोशिशो कइली, बाकिर नाकाम रहली. अंत में एक दिन उनकर छोट बहिन उनका के पूर्व जन्म के बात इयाद करवली. रानी बहुत पवित्रता का साथ एह ब्रत के कइली आ ब्रत का प्रभाव से उनकर संतान जीवित रहे लगली सन. उनकर कई गो बेटा बड़ होके बड़े-बड़े राजा भइले सन. सूतजी कहलीं कि जवने स्त्री चिरंजीवी संतान चाहत होखे ऊ विधिपूर्वक एह ब्रत के जरूर करे.\nअनऽत (अनंत चतुर्दशी) के शुभकामना\n2 thoughts on “जिउतिया (जीवित्पुत्रिका) : चिरंजीवी संतान के ब्रत”\nJAIKISHOR SHARMA कहते हैं:\nसितम्बर 22, 2016 को 9:09 पूर्वाह्न पर\nबहुत बढिया सर। रउवा अईसन लोग के कारण हमनी के संसकृति कभी धुमिल ना होई। आवे वाला पिढी भी याद रखी। आशिवार्द दीही के हमनी के आपन संसकृति के साथ आगे बढी सन। प्रणाम\nसितम्बर 22, 2016 को 9:12 अपराह्न पर\nधन्यवाद।बाकिर सभसे ज्यादा महत्वपूर्ण बाटे प्रतिक्रियात्मक टिप्पणी।\nहमार का भोजपुरी के सभ सेवक के आशीर्वाद आप जइसन प्रतिभाके इंतजार कर रहल बा।


संसद मे पूर्वांचल के शेर आ हिदुत्व के नायक के दहाड़ – Anjoria\nसंसद मे पूर्वांचल के शेर आ हिदुत्व के नायक के दहाड़\nदू दिन पहिले देश का संसद में देश के सांप्रदायिक माहौल पर भइल चरचा मे गोरखपुर के सांसद, प्रखर आ तेजस्वी हिंदुत्व नायक, गोरखधाम पीठ के महंथ योगी आदित्यनाथ के भाषण सगरो चरचा में बा. हम सोचनी कि एह महत्व वाला भाषण के भोजपुरी मे अनुवाद क के अपना पाठक पाठिकन का बीचे राखी आ पेश बा ओह भाषण के ई भोजपुरी रूप. हो सकेला कि अनुवाद का क्रम मे कुछ छूट गइल होखे. कहीं कुछ गलती रह गइल होखे, से हम ओह भाषण के रिकार्डिग के लिंको एहिजे देत बानी. रउरो सभे खुद योगी के आवाज मे ओह भाषण के सुनी आ दस्तावेज का रूप मे एकरा के पढ़बो करी.\nआ हमरा अचरज भइल कि उ जब आपन लिखित वक्तव्य एहिजा पढ़त रहुवन त कहत रहलें कि एहिजा 113 घटना घटित भइल. बाकिर जब मुॅह जबानी बोले लगलन त कहलन कि 600 से अधिका घटना घटित भइल. का साँच ह, ई हमरा लागऽता कि सगरी देश जानऽता. 26 मई के श्री नरेन्द्र मोदी जीे के नेतृत्व मे भारतीय जनता पार्टी के नेतृत्व वाली सरकार शपथ लिहले रहल. आ एह देश का भीतर एह सरकार के अइला का बाद आम जनता मे विश्वास बहाल भइल. (ताली) देखल जा सकेला, शासन मे, प्रशासन मे.\nई आँकड़ा जवन माननीय खड़गे जी एहिजा कहत रहलन, हम ओकरा पीछे ले के चलत बानी. आ हमरा लागऽता कि अगर ई आँकड़ा इहाँ का सचहू सकारब आ सचहू एह देश के सांप्रदायिक हिंसा से लोग चिन्तित बा त इहाँ के सांप्रदायिक आधार पर जवन घोषणा कइले रहीं ओकरा ला सगरी देश से इहाँ के माफी माँगे के पड़ी.\nमहोदय, 2011 मे (हल्ला) जवना राज्यन के आँकड़ा के हम जिकिर करत बानी ना ओहिजा ना केन्द्रे मे भाजपा के सरकार रहुवे. बाकिर एह देश में 580 घटना घटित भइल. 91 लोग मारल गइल आ 1899 घवाहिल भइले. एहमे सबले अधिका उत्तर प्रदेश का भीतर 84 घटना घटित भइल 12 लोग मराइल आ 347, 2011 मे, घवाहिल भइल रहले. दूसरा जगहा पर (हल्ला) महाराष्ट्र बा जहँवा 88 घटना घटित भइल. एहमे कांग्रेस नेतृत्व के सरकार रहल. 15 लोग मारल गइल. तिसरका पर कर्नाटक, एहिजो कांग्रेस के सरकार बा. एहिजा 70 घटना घटित भइल, आ एकरा बाद केरल मे 30 घटना घटित भइल. 2011 के बात करत बानी.\n2012 मे 668 घटना घटित भइल. 94 लोग मरल आ 2117 लोग घाहिल भइल. 2013 में केन्द्र मे कांग्रेसे नेतृत्व के सरकार रहल आ 823 से अधिका फिरकावारान वारदात के घटना एह देश घटित भइल. जबकि कानून व्यवस्था राज्य के विषय ह. आ राज्य सरकार के जइसन मनसा होखेला, ओहिजा के राजनीतिक नेतृत्व जइसन होखेला, ओहिजा के प्रशासन ओही तरह के कार्रवाई करेला.\nहमरा लागऽता कि अगर ई लोग इमानदारी से विश्लेषण कइले रहीत आ अपना केन्द्र सरकार आ आपने भा अपना से जुड़ल सहयोगी गोलन के चलावल सरकारन के फिरकावाराना एजेंडा पर धेयान दिहले रहीत, ई पोलराइजेशन आखिर होखत काहे बा. पोलराइजेशन के कारण का बा. हमरा लागत बा कि ओह पोलराइजेशन के कारणन के अगर इमानदारी से विश्लेषण करब सँ त हमारा लागत बाकि एक तरफ त रउरा कहत बानी जे हमनी का सेकूलर हईं, आ दोसरा तरफ एजेंडा जवन लागू करीले ओकरा के सांप्रदायिक रूप से, कोम्यूनल आधार पर, लागू करीले सभे.\nएह देश मे बारह लाख से अधिका साधू संत आ पुजारी रहेलें, बाकिर ई लोग बस इमामन खातिर तनखाह के एलान करेले. एकतरफा काम करेले. का ई सेकूलर एजेंडा ह? (शेम शेम के आवाज) दिल्ली के सरकार कइलसि, पश्चिमी बंगाल के सरकार कइलसि, महाराष्ट्र के सरकार कइलसि. का इहे सेकूलर एजेंडा ह? सांप्रदायिक आधार पर ई लोग समाज के बाँटेला. (राहुल गाॅधी बइञल सुनत बाड़न) आ महोदय, ओही तरह से ई लोग. उत्तर प्रदेश के हम बात करत बानी अब. ओहिजा जवन योजना बा तवना में से बीस फीसदी मुस्लिम आबादी खातिर आरक्षित क दिहल बा. कब्रिस्तान के बाउन्डरीवाल का नाम पर गाँव-गाँव मे विवाद खड़ा क के, एह काम ला 300 करोड़ रुपिया दिहल जात बा आ एकरा जरिए गाँव-गाँव मे विवाद खढ़ा कइल जात बा. सुप्रीम कोर्ट कहेला कि कवनो सार्वजनिक संपति पर मंदिर के नाम पर, मस्जिद के नाम पर, कवनो दोसरा उपासना विधिका नाम पर, मदरसन के नाम पर, मजारन का नाम पर, कब्जा मत करे द. बाकिर उत्तर प्रदेश मे कब्रिस्तान के बाउन्डरीवाल का नाम पर धड़ल्ले से काम चलत बा, कवनो रोक टोक ना. काहे कि शासन के ई मनसा बा, एहसे प्रशासन एहमे बोलत नइखे. का सांप्रदायिक ध्रुवीकरण ना होखी?\nएही तरह से, ओहू ले खतरनाक हालात, आतंकवादियन पर दायर मुकदमन के वापिस लिहल जात बा. (शेम शेम के आवाज) एह देश मे (हल्ला) जे लोग राष्ट्रीय सुरक्षा ला खतरा बनल बा, जे लोग राष्ट्र के संप्रभुता के चुनौती दिहले बा, जे लोग लगातार भारत के संप्रभुता के चुनौती देत बा, आ देश मे हिंसा के बढ़ावा देत बा, ओह लोग पर दायर मुकदमन के, चाहे उ रामजन्म भूमि पर आतंकी हमला के होखे, भा संकटमोचन मंदिर काशी मे, सीआरपीएफ कैम्प रामपुर के मामिला होखे, भा गोरखपुर के सीरियल ब्लास्ट के मामिला, ई जतना मामिला बाड़ी स, एह सगरी मामिलन मे जवना आतंकवादियन के खिलाफ मुकदमा दर्ज भइल रहुवे, उत्तर प्रदेश के सरकार, वोट बैंक के लालच मे ओह मुकदमन के वापिस लेबे के घिनाह कोशिश कइलसि. न्यायालय आगर बीच मे ना रहीत त हो सकत रहे कि उ आतंकी बाहर छूट के फेरू से नरसंहार करत रहीतन स. जे तरह से उत्तर प्रदेश का भीतर आ पूरा देश मे भइल बा ओकरा बादो इ लोग कहत बा कि सांप्रदायिक अहिंसा बनल रहे.\nमहोदय, चरचा के विषय होखे के चाहीं कि आखिर सांप्रदायिक के ह, के ह सांप्रदायिक ? आ हमरा लागत बा कि एह पर चरचा भइल बहुते जरूरी बा. महोदय, जवन हमनी के जनले बानी जा, समुझले बानी जा. सांप्रदायिक उ होखेला जे कहेला कि हमार ईष्ट भा हमार देव भा हमार पैगंबरे सबले बढ़िया ह, ओकरा के माने वाला के त जिए के हक बा, बाकी के नइखे. हमरा लागऽता कि उ सांप्रदायिक ह.\nहिंदू जीवन दर्शन कबो एह बात के इजाजत ना देव. हमनी का कृण्वंतो विश्वार्यम के संदेश दिहले रही जा. हमनी का सर्वे भवन्तु सुखिन के संदेश दिहले रहीं जा. हमनी का त एह देश का भीतर एकम सत्य, विप्रा बहुधा वदन्ती के बात कहले बानी जा, जीअऽ आ जीए द पर विश्वास हमनी के दर्शन करेला. आ दुनिया के कवन मजहब, कवन कौम बा जवना के विपरीत हालातन मे हिंदू दर्शन अपना लगे शरण ना दिहले होखे, ओकरा के फरे फुलाए के मौका ना दिहले होखे ? बाकिर आजु, जवन हिंदू दर्शन सभका के शरण दिहलसि, सभका के फरे फुलाए के भरपूर मौका दिहलसि, आजु जब ओही हिंदू दर्शन का खिलाफ षडयंत्र शुरू होखत बा त ओकरा त एकजुट होखही के पड़ी. आ हमरा लागत बा कि ई एह लोग के कामे के फल ह कि एह देश के हिंदू जनमानस आजु एह बात ला तइयार होखत बा कि ओकरा खिलाफ आज शासन तंत्र से जवन षडयंत्र होखत बा ओकर जवाब ओकरा देबही के पड़ी. आ आजु उहे हालात सामने आइल बा.\nमहोदय, हम पुछल चाहब एह लोगन से कि जब भारत के मुसलमान हज यात्रा करे जाला त ओकर पहिचान तब भारतीय का नाम पर ना, पाकिस्तानी के नाम पर ना, बाशगलादेशी नाम पर ना, भारतीय उपमहाद्वीप के जवने मुसलमान हज यात्रा करे जाला ओकर पहिचान हिंदू नाम पर होला. ओकर पहिचान भारतीय, पाकिस्तानी भा बांगलादेशी के नाम पर ना होखे. बाकिर हम जब ओह हिंदू पहिचान के एहिजा एह लोगन पर लगावल चाहीले त एह लोग के खराब लागेला. (हल्ला) हिंदू सांप्रदायिकता के ना, राष्ट्रीयता के प्रतीक ह. आ भारत के राष्ट्रीयता के प्रतीक एह हिशदुत्व के नाम के बदनाम करबऽ जा त ओकर दाम देबे के पड़ी एह लोगन के. आ एही से महोदय, हम रउरा जरिए एगो बाति कहल चाहत बानी.\nमहोदय, एक बेर गुरुदेव रविन्द्रनाथ टैगोर कहले रहन कि अगर भारत के समुझे के बा त (हल्ला) भारतीय अस्मिता के चिन्हे के पड़ी. आ भारतीय अस्मिता के चिन्हे के बा त स्वामी विवेकानशद का बारे मे रउरा सभे जान लीं. स्वामी विवेकानंद एगो बात कहले रहन कि गर्व से कहो हम हिशदू हैं. स्वामी विवेकानंद त सांप्रदायिक ना रहलन. उ त कवनो पार्टी के ना रहलन. स्वामी विवेकानंद त पूरा दुनिया में भारत के प्रतिनिधित्व कइले रहन. आ पूरा दुनिया मे, अपना देश का भीतर, जवन हिंदू अपना सहला खातिर जानल जात रहुवे आजु ओह हिंदू संगे कवन तरह के बेवहार कइल जात बा ? उ काश्मीर से भगावल जात बा. ओकरा के काश्मीर से निकालल जाला. एको बेर एह सदन मे चरचा ना होखे. एह लोग के मुँह ना खुले जब काश्मीर से साढ़े तीन लाख काश्मीरी पंडित निकालल जाले, तब ई लोग ना बोले.\nसाल 2012 मे असम का भीतर तीन महीना ले बोडो जनजाति के लोगन के मारल जात रहल केहू ना बोलल. (हल्ला) महोदय, केहू ना बोलल. जम्मू काश्मीर के हिंदूवन के मरइला पर, काश्मीरी पंडितन के ओह लोग के घर से बेदखल कइल गइल तब एको बेर ई लोग बोलल ना. एह लोग के कवनो पीड़ा ना भइल. दुनिया मे अपना तरह के ई विरला उदाहरण रहे जब अपने देश मे, अपने जाने वाला लोग बेदखल हो के खानाबदोश के जिनिगी जियत बा, ओह शर्मनाक घटना के निंदा ई लोग एको बेर ना कइल. मुंबई के दंगन पर ई लोग मौन रहल, जमशेदपुर आ भागलपुर के दशगा कांग्रेस का समय मे भइल रहुवे, एको बेर ई लोग ओह पर चिंता ना जतावल. अउर त अउर 1984 मे एह देश का भीतर, जवना सिख गुरुवन के योगदान एह देश के बचावे आ एह देश के धर्म आ संस्कृति, एह देश के समाज के बचावे मे बहुते खास रहल, ओह सिक्खन के कत्लेआमो पर एहनी के लाज ना लागे. आ ई लोग आजु बात करत बा एह देश का भीतर सांप्रदायिक सौहार्द के. एह लोग के पूरा चेहरा सांप्रदायिक हिंसा के करीखा से पोताइल बा, सांप्रदायिक एजेंडा से रंगाइल बा.\nआ एही से महोदय, एह देश का भीतर असम मे का होखत बा ? बांगलादेशी घुसपैठिया एह लोगन के आपन हो गइले सँ, आ एह देश में लाखो बरीसन से रहत आइल समुदाय आन हो गइल, पराया हो गइल. महोदय, असम मे बांगलादेशी घुसपैठियन का चलते (हल्ला) उपाध्यक्ष महोदय, सचाई कड़ु होखेला. आ कड़ुआ सचाई सकारे ला ई लोग तइयार नइखे. काहे कि ई लोग ओह बेमारी से खुदे परेशान हो गइल बा, जवन बीमारी ई लोग पूरा देश के दिहले बा. आ एही चलते ई लोग सचाई के सकार ना सके. काश्मीरी पंडितन के निकलइला पर आ काश्मीरी पंडितन पर भइल अत्याचारन पर ई लोग मौन रहे.\nहम साल 2012 13 मे असम मे देखत रहीं, तीन महीना ले लगातार दंगा होखत रहल, ई लोग एको बेर सदन मे चरचा ना करावल. असम जरत रहे. अउर त अउर एक बेर कांग्रेस के लोग असम के मुख्यमंत्रिए के कटघरा मे खड़ा क दिहल कि उ बोडो लोगन का बारे मे कइसे बोल दिहलन. अरे, बोडो ओहिजा के नागरिक हउवें ओकरा बारे मे ना बोलीहें त केकरा बारे मे बोलीहे ? लेकिन ई लोग बांगलादेशियन, घुसपैठियन के वकालत करेला. आ बांगलादेशी घुसपैठियन के वकालत करत ई लोग पूरा पूर्वोत्तर के भारत के समीकरण बदल दिहले बा. महोदय, असम का भीतर आजु कोकराझार, धुबरी, चिरान, आ बरपेटा जिला, जवन सबले बेसी हिंसा के चपेट मे बा, उ एहसे बा कि बांगलादेशी घुसपैठी ओहिजा आ के जमीन कब्जा लिहले बाड़े स. ई लोग वर्क परमिट का साथे साथ ओहनी के राशन कार्ड बनववले बा, आ बेलज्ज होके देश का साथे इ लोग ओहिजा खिलवाड़ कइले बा.\nमहोदय, अउर त अउर. हम कवनो अउर बात मे नइखी जाइल चाहत. हम पुछल चाहत बानी कांग्रेसियन से आ कम्युनिष्टनो से कि कोयम्बटूर आ बैंगलुरू धमाकन के जवन अभियुक्त ह, ओह दुर्दान्त आतंकवादी खातिर ई लोग विधानसभा के स्पेशल सत्र बोलावल. दुनू गोल एक संगे मिल के अपील करतारे कि ओकरा के छोड़वावऽ. का इहे सेकूलर ह? का इहे एह लोगन के सेकूलर एजेंडा ह ? का एह देश मे इहे सेकूलरिज्म ह ? आ एह देश का भीतर (बाधा) का भइल रहुवे. हम भुलाइल नइखीं. महोदय 11 अगस्त 2012 के मुंबई के आजाद मैदान मे जवन कुछ भइल (हल्ला) महोदय, आजाद मैदान के घटना का रहल ? रोयांग मुसलमान, जे बर्मा मे बाड़े, ओहनी से आ ओहिजा के बौद्धन का बीच मे ओहिजा हिंसा भइल, दंगा भइल, ई मामिला म्यानमार के रहल. भारत के ना. बाकिर म्यानमार के घटना पर दंगा कहाँ होखत बा. मुंबई के आजाद मैदान मे. ई लोग मौन रहत बा आ शहीद स्मारक तूड़ल जात बा, पुलिस के जवानन के मारल जात बा, मीडियावालन के मारल जात बा, उनका साथ साथ पुणे मे दंगा भइल, उनका साथे उत्तर प्रदेश मे बरेली मे, लखनऊ मे, कानपुर मे, इलाहाबाद मे दंगा भइल, ई लोग मौन रहल. ई लोग कबो ओह पर आवाज ना उठावल. ई लोग मौन रहल ओह घटना पर. ई उहे लोग ह जे आजाद मैदान का घटना पर मौन रहे, आ बाबा रामदेव पर, ओह सत्याग्रहियन पर रामलीला मैदान में लाठी चार्ज कर के बेशर्मी का साथे ई लोग वंदेमातरम के नारा लगावे वाला देशभक्तन पर ई लोग लाञी चार्ज करत बा. ई लोग देश का भीतर सांप्रदायिक हिसा का बारे मे बतियावत बा !\nसांप्रदायिक हिंसा के फइलावल ? के फइलावत बा एह देश का भीतर ? के एह देश का भीतर सच्चर कमिटी का नाम पर देश के बाँटे के काम करत बा ? ई लोग सांप्रदायिक आधार पर 1947 मे देश के बाँटल, आ आजु फेरू देश के बाँटे का साजिश का तहत पाकिस्तान के एजेंडा पर ई लोग काम करत बा.\nआ एहसे महोदय, जवन उत्तर प्रदेश का भीतर के घटना आइल बा ओह घटनन पर जब रउरा नजर डालब. महोदय, जवन घटना घटल बाड़ी सँ, ओह घटनन का बारे मे अगर हम रउरा सोझा असलियत राखीं त उ घटना अपना आप मे चउँकावे वाली घटना बाड़ी सँ. आ ई चउँकावे वाली घटना कतना खतरनाक बाड़ी सँ (हल्ला) हम उत्तर प्रदेश पर आवत बानी, (हल्ला) उपाध्यक्ष महोदय, सांप्रदायिक एजेंडा एह लोग के बा. हमनी के ना. हमनी का पूरा देश के एक जुट करे के काम कइले बानी, हमनी का त नारो दिहले बानी जा कि सभकर साथ सभकर विकास. बाकिर असम मे अली आ कुली के नारा ई लोग दिहले रहे हमनी के ना. (हल्ला) असम के ई लोग बाँटे के कोशिश करत बा, देश से अलग करे के साजिश करत बा. आ एही से हम रउरा जरिए कहल चाहत बानी का ईहे एह लोगन के सेकूलरिज्म ह ?\nमहोदय, हम उत्तर प्रदेश का बारे मे चरचा करल चाहत बानी. उत्तर प्रदेश मे 2012 मेश 118 घटना घटित भइल. 2013 मे 247. आ मार्च से मई ले 65 घटना हो चुकल बा. सहारनपुर के दंगा एहसे हो जात बा कि हाईकोर्ट का आदेश प सहारनपुर मे एगो गुरुद्वारा बनावल जात रहुवे. अब न्यायालय के आदेश प्रशासन ना मानी, उत्तर प्रदेश सरकार ना मानी. साठ मे एहसे विवाद होखत बा कि ओह गाँव मे चार गो पूजास्थल बा, तीन गो मस्जिद आ एगो मंदिर. तीन गो मस्जिदन पर माइक रही बाकिर मंदिर से माइक उतार दिहल जात बा. (शेम शेम) का इहे सेकूलर एजंडा ह एह लोगन के ? इहे सेकूलरिज्म ह ? का एकरे के रउरा सेकूलरिज्म कहब ? आ एहीसे महोदय, जवन कुछ घटना भइल. मेरठ मे एगो बालिका के अपहरण होखत बा. आ अपहरण भइला का बाद ओकरा साथे जवन घटना होखत बा कतना शर्मनाक रहे! (हल्ला) महिला हिंसा पर हम चरचा करत बानी. आ ओह महिला हिंसा के बात हम करत बानी एह सब कुछ का बावजूद ई लोग मौन हो जात बा. इनकर जुबान नइखे खुलत एह मामिला मे. न्याय के तराजू तबे चली जब एह देश का भीतर सभका ला समान कानून लागू होखी. एह देश मे पंथ, संप्रदाय आ मजहब का आधार पर कानून लागू ना हो सके आ एहीसे महोदय, रउरा जरिए हम माननीय गृहमंत्री से चाहब कि, कांग्रेस एगो मुद्दा दिहले बिया, नीमन होखी कि उत्तर प्रदेश का भीतर आ पूरा देश का भीतर जवन ई सब घटना भइल बा तवना के एसआईटी जाँच करवा दिहल जाय. सुप्रीम कोर्ट के कवनो सिटिंग जज से एह दंगन के जाँच करववला का साथ साथ अराष्ट्रीय तत्वन से कवना लोग के संबंध बा एकरो जाँच करवा दिहल जाय. दूध के दूध आ पानी के पानी सभका सोझा आ जाई. इहे बात करत हम निहोरा कइल चाहब कि अपना सांप्रदायिक एजेंडन का साथे ई लोग देश का सोझा आइल बा आ देॅश का खिलाफ एह लोग के खतरनाक मंसूबन का खिलाफ हमनी सब के मिल के लड़े के पड़ी.\nPrevious Post: आजादी : केतना स्वाधीन जन आ मन?\nNext Post: 35 गो खास बात आजादी का दिने प्रधानमंत्री नरेन्द्र मोदी के भाषण से


Bhojpuri: अढ़ाई हजार महीना पावे वला ‘मुखिया जी’ कइसे हो गइले करोड़पति ? – Sachcha Dost Domain Regd. ID: D414400000 002908407-IN Editor - vinayak Ashok Jain (Luniya) 8109913008\nApr 8, 2021 Bhojpuri, Bhojpuri news, Millionaire Mukhia, Panchayat Chunaw, Panchayat Chunaw 2021, PaSchim Champaran news, Salary of Mukhiya\nमुखिया बनला में का बा ? अरे बहुत्ते कुछ बा ! मेबा बा, मलाई बा, मनचाहा कमाई बा. ना पकड़इलs तs बड़ाई बा, पकड़ा गइलs तs रुसवाई बा. एही से कहल जाला कि मुखिया हो गइले सुखिया अउर गांव हो गइल दुखिया. आच्छा बतावs कि 2500 रोपेया महीना भात्ता पावे वला मुखिया कइसे करोड़पति हो गइले ? कवन आमदनी बा कि मुखिया बनते लोग लाखों-करोड़ों में खेले लागत बा ? जब बिनय बिहारी एक्के सांस में अतना सवाल पूछ देले तs कृष्ण मुरारी कहले, तनी दम धर लs भाई ! ई दलान ना दोकान हs. हमनी के खुरमा खाये आइल बानी जा. आरा के खांटी खुरमा भंडार में ओह दिन भीड़ कम रहे. बिनय बिहारी, कृष्ण मुरारी अउर राजकिशोर कोना के एगो बेंच धइले रहन. राजकिशोर बिनय बिहारी देने देख के पूछले, का तहरा मुखिया के चुनाव लड़े के बा कि अतना मीन-मेख निकल रहल बाड़s ? आज से चालीस- पचास साल पहिले मुखिया के जवन इज्जत रहे का आज ऊ बा ? आज के मुखिया लोग के का हाल बा, ऊ पूरा बिहार देख रहल बा.मुखिया जी काटे लगले मलाई !\nबिना लोकप्रहरी के भ्रष्ट मुखिया कइसे हटिहें ?एतना सुन के बिनय बिहारी फेन ताव में आ गइले. दनाक से कहले, लेकिन अब पटना हाईकोर्ट के फैसला से तs सरकार के पावर पs रोक लाग गइल बा. अगर कवनो मुखिया पर भ्रष्टचार के आरोप बा तो सरकार ओकरा के सीधे ना हटा सके. एकरा खातिर लोकप्रहरी के मंजूरी जरुरी बा. आज ले तs हमनी के जनबे ना कइनी जा कि पंचायती राज बेबस्था में लोकप्रहरी भी कवनो पद होखे ला. अब पढ़नी तs मालूम भइल कि पंचायती राज कानून में लोकप्रहरी पद के प्रावधान बा. पंचायत चाहे स्थानीय निकाय के कवनो प्रतिनिधि के खिलाफ अगर शिकायत दर्ज होई तs ओकर जांच लोकप्रहरी करी. ई पद पंचायत के कामकाज में निगरानी अउर संतुलन बनावे खातिर सृजित कइल गइल बा. अगर मुखिया, उपमुखिया के खिलाफ कवनो आरोप साबित होत बा तs ओकरा के पद से हटावे के पहिले लोकप्रहरी के मंजूरी जरूरी बा. 2011 में मुख्यमंत्री नीतीश कुमार खुद्दे कहले रहन कि पंचायत के कामकाज के पारदर्शी बनावे खातिर लोकप्रहरी के गठन कइल जाई . लेकिन आज तक ले ई ना भइल. एकर फायदा गड़बड़ करवे वाल मुखिया उठा रहल बाड़े.\nकृष्ण मुरारी बात में बात जोड़ले. 2018 में नवादा जिला के पौरा पंचायत के पूर्व मुखिया अउर उनकर मेहरारू के भिजलेंस के टीम आय से अधिक सम्पत्ति मामला में गिरफ्तार कइले रहे. मरद-मेहरारू दूनो अदिमी जब मुखिया पद पर रहे लोग तब उनका खिलाफ बेहिसाब पइसा कमाये के आरोप लागल रहे. गांव के ही एक अदिमी हाइकोर्ट में रिट दायर कर के आरोप लगवले रहे. हाईकोर्ट एह मैटर के सीआइडी में जांच खातिर भेज देलस. जांच के बाद आरोप सही पावल गइल. एकरा बाद थाना में केस भइल जवना के बाद दूनो अदिमी के गिरफ्तारी भइल. सरकारी जोजना में घपला से मुखिया मरद-मेहरारू करोड़ों के दौलत बटोरले रहे लोग. 2019 में भी नवादा जिला के मुखिया लोग के करतूत चर्चा में रहे.मास्टर के बहाली में खूब कमइले पइसा\nBhojpuri:भोजपुरिया माटी के शेर रहन मंगल पांडे, जे छोड़इले रहन अंग्रेजन के छक्का!\nकोरोना का कहर: पटना AIIMS में पिछले 24 घंटे में संक्रमण से2की मौत,4दिन में6मरीजों की गई जान\nकोरोना: नालंदा मेडिकल कॉलेज में बेड फुल, चारो ओर इंतजार और बेबसी\nBihar Corona News: नीतीश कैबिनेट के मंत्री समेत राज्य के3IAS और एक IPS को हुआ कोरोना\n‘ऐसा न हो कि आपका नाम इतिहास के काले अक्षरों में लिखा जाए’, CM नीतीश के मित्र ने लिखा पत्र जानें पूरा मामला\nसोशल मीडिया पर गलत खबरें या सूचनाएं भेजने पर होगी कार्यवाही\nजिले में 15 अप्रैल को रात्रि 10 बजे से 21 अप्रैल तक रहेगा जनता कर्फ्यू


बलिया के रजनीश मस्त के जलवा – Anjoria\nअइसे त बलिया अपना बागी लोग का चलते जानल जाला बाकिर अब फिलिमिओ दुनिया में बलिया के जलवा लउके लागल बा. बहुते अभिनेता, नेता, गायक, बलिया के नाम रोशन करत बाड़े. एही में बाड़ें बलिया के नगरा के लगे के डीहवा गाव से आए वाला चर्चित गायक रजनीश ‘मस्त’ जिनकर मस्ती के धूम चरम सीमा पर बा. बचपने से गाए के शौकीन रहल रजनीश के आदर्श रहले मुन्नी चतुर्वेदी आ दिनेश प्रसाद. जान जाईं कि ख़ेसारी लाल के एगो गाना “चुसता देवरा चूसता” रजनीशे के गावल गाना ” चाटऽता देवरा .चाटऽता देवरा..के तर्ज़ पर रहुवे. अब एकरा के पाइरेसी कहीं भा कुछ अउर.\nरजनीश के २०० से अधिका स्टेज शो उत्तर प्रदेश आ बिहार मे हो चुकल बा. कुछेक अलबमो रिलीज भइल बाड़ी सँ जवना में “हलफ़ा मचवलू बिहार मे”, “धोई के जलेबी” आ भक्ति आल्बम ” सजल बा दरबार माई के ” आ “भोला के दरबार” शामिल बाड़ी स. रजनीश एगो फिलिम ” हमार सैया दरोगा” में अभिनयो कर चुकल बाड़े. रजनीश के कुछ अउर अलबम जल्दिए रिलीज होखीहे स आ एगो अउर फिलिम के अहम किरदार में नजर अइहे रजनीश.


देश दुनिया के खबर, मंगल 23 अगस्त का दिने – टटका खबर\nदेश दुनिया के खबर, मंगल 23 अगस्त का दिने\nदिल्ली में झमाझम बारिश, गर्मी से राहत.\nएगो अन्ना समर्थक दिल्ली में किसान घाट पर आत्मदाह करे के कोशिश कइलसि. ओकरा के अस्पताल में भरती करावल गइल बा. अन्ना कहले कि लोग अइसनका गलत काम मत करे.\nकांग्रेस सांसद शशि थरूर के कहना बा कि अन्ना हजारे के गिरफ्तारी बेवकूफी वाला काम रहल. कहलन कि देश में एगो मजगर लोकपाक के जरूरत बा बाकिर अगर ओकरा के बहुते ताकत दे दिहल गइल त ऊहो निरंकुश हो सकेला.\nरामलीला मैदान में अनशन पर बइठल गांधीवादी अन्ना हजारे के तबियित बिगड़ल जात बा आ डाक्टर सलाह दिहले कि उनुका के ग्लूकोज चढ़ावे के जरूरत बा बाकिर अन्ना कहलन कि जान दे देब बाकिर ग्लूकोजना चढ़वाएब. अन्ना आजु जनता से अपील कइले कि अगर सरकार उनुका के जबरिया अस्पताल ले जाये के कोशिश करे त ओह कोशिश के नाकाम करे खातिर जनता रास्ता रोक लेव बाकिर हिंसा ना होखे के चाही.\nभ्रष्टाचार पर प्रभावी अंकुश लगावे खातिर बनावल मध्य प्रदेश सरकार के विशेष न्यायालय विधेयक केंद्र का लगे पड़ल बा. मुख्यमंत्री शिवराज सिंह चौहान प्रधानमंत्री मनमोहन सिंह से चिट्ठी लिख के एह विधेयक के जल्दी से राष्ट्रपति से सकरवावे के निहोरा कइले बाड़न.\nलोकपाल आंदोलन : आजु अन्ना टीम आ सरकारी प्रतिनिधियन का बीच बात से एगो सहमति बनत लउकत बा. लेकिन कुछ बिन्दू पर अबहियो मतभेद बा.\nकर्नाटक के लोकायुक्त रहल संतोष हेगड़े अन्ना हजारे से आपन अनशन तूड़े के निहोरा कइले बाड़न बाकिर आपन आन्दोलन जारी राखे के कहले बाड़न.\nमंगल का दिने अन्ना के चिट्ठी लिख के प्रधानमंत्री उनुका से अनशन तूड़े के निहोरा कइले.\nदिल्ली में एगो विहिप कार्यकर्ता के ओकरा घर में घुस के गोली मार दिहल गइल.\nआठवो दिने अन्ना हजारे के समर्थन में देशव्यापी प्रदर्शन जारी रहल.\nसर्वोच्च न्यायालय आरक्षण से क्रीमी लेयर के बाहर निकाले वाली एगो याचिका पर सुनवाई करत मंगल का दिने केंद्र अउर राज्य सरकारन के एगो नोटिस जारी कइले बिया.\nअन्ना के आन्दोलन पर भारी बरखो के कवनो असर ना पड़ल आ लोग रामलीला मैदान में डटल रहल.\nवंदेमातरम पर सैयद अहमद बुखारी के टिप्पणी के कुछ मुसलमान आलोचना कइले आ कहलन कि बुखारी के टिप्पणी हालात के साम्प्रदायिक रंग देबे के गैरजरूरी कोशिश बावे.\nकेन्द्र सरकार मंगल का दिने कुछ राज्य सरकारन के नक्सल विरोधी अभियान ला किराया पर हेलीकॉप्टर लेबे के अनुमति दिहलसि.\nप्रभावी लोकपाल खातिर आजु संसद भवनपरिसर में नौ गो दल मिल के प्रदर्शन कइले. एहमें वामदल शामिल रहले.\nआजु सबेरे कांग्रेस महासचिव राहुल गांधी प्रधानमंत्री मनमोहन सिंह से बातचीत कइले. बतावल जात बा कि अन्ना मामिला सलटावे खातिर ई बातचीत भइल.\nकेंद्रीय मंत्री सचिन पायलट आ मिलिंद देवड़ा कहले बाड़े कि कानून बनावे में संसद का भूमिका पर सवाल उठावल बुद्धिमानी नइखे.\nराजस्थान के दू गो जिला – झुंझुनू अउर पाली में, एगो अभियान के तहत नसबंदी करावे वालन के एक लाख रुपिया दाम वाली नैनो कार दिहल जाई.\nअन्ना मुद्दे पर प्रधानमंत्री से भेंट कर के शीला दीक्षित दिल्ली के मौजूदा हाल पर चिन्ता जतवली. कहली कि कबहियो अन्ना के समर्थक बेकाबू हो सकेले आ कानून व्यवस्था के हालत बिगड़ सकेला.\nसंसद के दुनु सदन के कार्यवाही2बजे ले टार दिहल गइल. विपक्ष बार बार आवाज उठवलसि कि भ्रष्टाचार पर चरचा करावल जाव.\nजन लोकपाल विधेयक खातिर होत अन्ना हजारे के अनशन से उपजल हालात पर विचार करे खातिर सरकार काल्हु बुध का दिने सर्वदलीय बईठक बोलवले बिया.\nआठ दिन से अनशन पर बइठल अन्ना हजारे आजु बतवले कि उनुकर तबीयत ठीक बा. साथ ही इहो कहलन कि हम रहीं भा ना रहीं, क्रांति के ई मशाल जरत रहे के चाहीं.\nवन्देमातरम आ भारत माता की जय के विरोध करे वाला इमाम बुखारी के मनावे गइल किरण बेदी खाली हाथ लवटली.\nअरविंद केजरीवाल आजु अन्ना हजारे के समर्थकन से कानून ना तूड़े आ आंदोलन के शिष्टाचार बरकरार राखे के अपील कइलन.\nभाजपा आजु राज्यसभा में मांग कइलस कि प्रश्नकाल रोक के सदन में भ्रष्टाचार पर चर्चा करावल जाव. एह हो हंगामा में सदन की कार्यवाही दुपहरिया ले रोक दिहल गइल.\nलोकसभा में विपक्ष के नेता सुषमा स्वराज ने आजु कहली कि सदन में पेश भइल लोकपाल विधेयक पूरा तरह से बेअसर आ बिना दाँत के बा.\nअन्ना हजारे के प्रमुख सहयोगी अरविंद केजरीवाल कहले कि सरकार बातचीत खातिर जिम्मेदार लोग के भेजे. जेही सेही से बात ना हो पाई.\nअन्ना हजारे के भठियरपन विरोधी अनशन आजु आठवो दिन चालू बा. उनुका वजन में 5.5 किलो के कमी भइल बा. डाक्टर अन्ना के घाम में आवे से मना कइले बाड़े.\nहरियाणा के करनाल में सोमार देर रात पटाखा की एक फैक्टरी में विस्फोट भइला से कम से कम पांच लोग मर गइल आ कई लोग घवाहिल हो गइल.\nकांग्रेस कोर कमेटी सोमार का दिने बईठक कर के अन्ना हजारे के अनशन पर मंथन कइलसि आ विपक्ष के हमला से निपटे खातिर रणनीति तय भइल.\nअन्ना हजारे के आह्वान पर समर्थकन के हुजूम जब संजय निरुपम आ प्रिया दत्त के घर घेरल त दुनु जने जन लोकपाल के समर्थन में बयान दिहले. निरुपम त अन्ना टोपी पहिरले रहले.\nकांग्रेस नेता अनिल शास्त्री काल्हु कहले कि सरकार अन्ना के हजारे के कमतर अँकलसि जवना से ई हालात बनल. कहलन कि पार्टी के सिविल सोसाइटी वालन से बात शुरु करे के चाहीं.\nलोकपाल बिल पर विचार करे वाली संसद के स्थायी समिति के अध्यक्ष अभिषेक मनु सिंघवी काल्हु कहले कि मूल विधेयक में अस्सी फीसदी संसोधन हो सकेला.\nलीबिया के शासक मुअम्मार गद्दाफी के बेटा सैफ अल-इस्लाम आजु अपना समर्थकन का साथे टीवी पर आके कहले कि त्रिपोली पर अबहियो सरकार के नियंत्रण बरकरार बा.\nइंडोनेशिया के सुमात्रा द्वीप पर आजु मंगल के फजीर भूकम्प के झटका महसूस कइल गइल जवना के तीव्रता रिक्टर पैमाना पर 6.2 नापल गइल.\nद्रविड़ मुनेत्र कड़गम के राज्यसभा सदस्य कनिमोझी मंगल का दिने सीबीआई के विशेष अदालत में कहली कि प्रधानमंत्री आ तबके केंद्रीय वित्त मंत्री पी. चिदम्बरम 2जी लाइसेंस आवंटन का बारे में पूरा तरह वाकिफ रहले. सब कुछ ओह लोग का जानकारी में रहे आ भइल.\nसर्वोच्च न्यायालय केंद्र सरकार से साफ बतावे के कहले बिया कि रिलायंस इंडस्ट्रीज लिमिटेड केंद्रीय बिक्री कर देव कि ओह राज्य के वैट, जहवां ऊ कृष्णा-गोदावरी बेसिन से निकालल गैस के आपूर्ति करेले.\nआजु शेयर बाजारों में तेजी रहल आ सेंसेक्स 157 अंक ऊपर बन्द भइळ.\nभारतीय रिजर्व बैंक गवर्नर डी. सुब्बाराव कहले बाड़े कि सार्वजनिक क्षेत्र के बैंकन में प्रभावी नियंत्रण आ संतुलन बनावे खातिर मुख्य कार्यकारी अधिकारी (सीईओ) आ अध्यक्ष के पद अलग-अलग होखे के चाहीं.\nशेयर बाजार आजु मंगल का दिने गिरावट के रुख देखल जा रहल बा. जबकि खुलल रहे सेंसेक्स में 105.15 अंक के बढ़ोतरी का साथे।\nफिल्म अभिनेता रजनीकांत मंगल का दिने अन्ना हजारे के आंदोलन के आपन समर्थन दिहले आ कहले कि आजु भठियरपन के उखाड़ फेंके के जरूरत बा.\nसलमान खान के फिल्म “बाडीगार्ड” ईद का मौका पर रिलीज होखी. एहसे पहिले छोट बजट वाला छह गो फिल्म रिलीज होखे वाला बाड़ी सँ.\nचार मैच के टेस्ट श्रृंखला में भारतीय टीम के 4-0 से पटखनी दिहला का बाद अब इंग्लिश टेस्ट टीम के कप्तान एंड्रयू स्ट्रॉस कहले बाड़े कि उनुकर टीम भारतीय टीम के एकदिनो में हरावे के तइयार बिया.\nभारतीय क्रिकेट टीम के खिलाड़ी युवराज सिंह मंगल का दिने पाथवेज वर्ल्ड स्कूल का साथे मिलके आपन क्रिकेट अकादमी के शुरुआत कइलन.\nआईसीसी के बल्लेबाजी रैंकिंग में भारत के राहुल द्रविड़ चार स्थान के छलांग लगावत शीर्ष-10 में पहुंच गइल बाड़े.\nइंग्लैंड क्रिकेट टीम के कप्तान रहल नासिर हुसैन कहले कि सचिन तेंदुलकर ओवल टेस्ट मैच में आपन शतक पूरा ना कर पवले से ठीके रहल बा त उनुका सउवाँ शतक का खुशी में टीम के खराब प्रदर्शन लुका जाइत. वइसे कुछ लोग इहो कहऽता कि तब ऊ जरला पर नून छिड़कला लेखा रहीत.\nभारतीय फुटबाल टीम के कप्तान रहल बाइचुंग भूटिया काल्हु बुध का दिने अंतर्राष्ट्रीय फुटबाल से संन्यास के घोषणा करीहे.\nपाकिस्तानी फुटबाल टीम के कोच तारिक लुत्फी के कहना बा कि भारत का साथे होखे वाला दोस्ताना श्रृंखला में उनुकर टीम कवनो ढिलाई ना बरती आ एह मुकाबिला के हलुका में ना लिहल जाई.\nभारत के माथ महिला टेनिस खिलाड़ी सानिया मिर्जा डब्ल्यूटीए हार्ड कोर्ट टेक्सास ओपन टूर्नामेंट के पहिलके दौर में हार गइल बाड़ी.\nउत्तर प्रदेश के खबर, मंगल 23 अगस्त का दिने\nअन्ना हजारे प्रकरण पर संसद ठप्प रहल राहुल…


भोजपुरी के पांच गो सुपर स्टार पहिला बेर एक साथ – Anjoria\nई पहिला मौका रहल जब सिनेमा भोजपुरी के पाँच गो सुपरस्टार एक साथे नजर अइलें. मौका रहल मनोज तिवारी के सुंदरवन वाला अपार्टमेंट के घरभोज के. एह मौका के गवाह बनली भोजपुरी सिनेमा के दू गो बेहतरीन अभिनेत्री आ नंबन वन खलनायक संजय पांडे.\nघरभोज में चहुँपल लोग एह पाँचो स्टार के एक संगे देख के कहल कि सिनेमा भोजपुरी के ई गो यादगार पल बा. मनोज तिवारी के बधाई देबे सबले पहिले चहुँपल रहलें विनय आनंद, ओकरा बाद अइलें दिनेशलाल यादव ’निरहुआ’, फेरू पवन सिंह आ तब पहुँचले रवि किशन. एह सितारन के केमरा में कैद करे खातिर होड़ लागल रहे कैमरामैनन में. बद में सभे एक साथे बइठ के खाना खाइल आ तब चारो सुपरस्टार अपना अपना घरे गइलन.


भोजपुरी निबन्ध प्रतियोगिता – Anjoria\nभोजपुरी में लिखल आ कृति फान्ट भा यूनिकोड में टाइप कइल ‘हमार गाँव (……………..) जतना हम जानीं’ मथैला वाला निबन्ध गाँव में रहे व‌ालन से माँगल जात बा. एह लेख में अपना गाँव का बारे में अधिका से अधिका जानकारी, इतिहास आ भूगोल समेत, कम से कम एगो फोटो का साथ (लिखनिहार के फोटो का अलावा) भेजीं. हर प्रकाशित निबन्ध पर एक सौ रुपिया मूल्य के भोजपुरी किताब भा पत्रिका भेजल जाई आ सबले बढ़िया निबन्ध पर पाँच सौ रुपिया के नकद इनाम दिहल जाई. एक से अधिको निबन्ध के पहिला पुरस्कार दिहल जा सकेला.\nएह प्रतियोगिता में भोजपुरी इलाके के गाँव होखे चाहीं आ लिखे वाला ओहिजा के अगल बगल के कवनो काॅलेज के विद्यार्थी. लेख का साथे आपन महाविद्यालय पहचान पत्र के फोटो भेजल जरूरी होखी.\nपुरस्कार के भा प्रकाशन के अंतिम फैसला भोजपुरिका संपादक के होखी आ ओह पर कवनो सवाल ना उठावल जा सकी. एह प्रतियोगिता में शामिल होखे ला कवनो तरह के शुल्क नइखे देबे के ना कुछ खरीदहीं के बा. मकसद बा भोजपुरी में लिखे के बढ़ावा दिहल आ एही बहाने भोजपुरी इलाका के गाँवन से परिचय कइल आ करावल.\nअगर रउरा कवनो शहर में रहतानी त अपना गाँव में रहे वाला नवहियन के एह प्रतियोगिता के जानकारी दीं जेहसे अधिक से अधिक संख्या में लोग शामिल होखसु.\nPrevious Post: जिए भोजपुरी ! बाकिर जिए त जिए कइसे?\nNext Post: भोजपुरी साहित्यकार डा॰ अशोक द्विवेदी के मिली “लोककवि सम्मान”


शिव जी के एगो अइसन शिव मंदिर जहाँ झाड़ू चढ़ेला | जोगीरा\nHome धरम करम शिव जी के एगो अइसन शिव मंदिर जहाँ झाड़ू चढ़ेला\nभगवान शिव जी पऽ दूध, पानी, फूल आ बेलपत्तर रउवा चढाइले होखेब भा सुनले होखेब लेकिन कबो सुनले आ देखले बानी झाड़ू चढ़ावत ?\nनानू ? बाकिर ई बात बारह आना सही बा कि अपना देस में एगो मंदिर बा जहाँ शिव जी के झाड़ू चढ़ावल जाला।\nउत्तर प्रदेश के मुरादाबाद जिला में बीहाजोई गांव के पुरान पतालेश्वर शिव मंदिर बा। जहवाँ भक्त लोग के लाइन लागेला, भक्त लोग दूध, पानी, फूल आ बेलपत्तर के साथे झाड़ू ले के आवे ला लोग आ ऊ झाड़ू शिवलिंग पर अर्पित कइल जाला।\nअइसन मान्यता बा कि एह शिव मंदिर में भगवान शिव के झाड़ू चढवला से सारा मनोकामना पूरा हो जाला आ भोलेनाथ खुश हो जाले त्वचा सम्बन्धी रोग से छुटकारा मिल जाला। भगवान शिव के ई मंदिर पूरा जवार में प्रसिद्ध बा। एह मंदिर के पुजारी जी के कहनाम बा कि इ मंदिर करीब करीब १५० साल पुरान बा।\nकाहे चढ़ावल जाला झाड़ू एह शिव मंदिर में:\nएह शिव मंदिर में झाड़ू चढवला के प्रथा बड़ा पुरान बा। कहल जाला कि एह गांव में भिखारीदास नाव के एगो व्यापारी रहे, ओकरा लगे धन सम्पति त खूब रहे लेकिन ऊ चरम रोग से परेशान रहे।\nएक दिन ऊ चरम रोग के इलाज करावे कही जात रहे कि ओकरा पियास लाग गइल, तब ऊ एही मंदिर में पानी पीये आइल आ मंदिर में झाड़ू लगावत पुजारी से टकरा गइल आ झाड़ू ओकर से सट गइल। ओकरा बाद ओकर चरम रोग बिना इलाज के ठीक हो गइल। एह बात से खुश होके ऊ महंत से मंदिर बनवावे के इच्छा जाहिर कईलस। तबे से एह मंदिर में झाड़ू चढ़ावे के प्रथा बा। एही से आजो भक्त लोग एह मंदिर में दूर दूर से झाड़ू चढ़ावे आवेला।\nपिछला लेखअपना पसंद के मेहरारू पावे खातिर भगवान शिव जी के चढ़ाई फूल\nअगिला लेखभोजपुरी फिल्म जान हमार का पोस्ट प्रोडक्शन प्रारंभ\nखेसारी लाल और शुभी शर्मा की जोड़ी भोजपुरी फिल्म आतंकवादी में\nसरोज सिंह जी के लिखल भोजपुरी कहानी तिपहिया दहेज


टटका खबर, बियफे, 28 दिसम्बर 2017 – टटका खबर\nमुस्लिम समाज के एगो कुप्रथा तलाक-ए-बिद्दत के गैर कानूनी बनावे वाला बिल आजु लोकसभा पारित क दिहलसि. एह कानून में व्यवस्था रही कि तीन तलाक देबे वाला मनई के तीन बरीस के जेल दीहल जा सकी. एह बाल पर विपक्षियन के सगरी आपत्ति खारिज क दीहल गइल. कांग्रेस ऊपरे-ऊपर त अपना के एह बिल के समर्थन में देखवलसि बाकिर भितरे-भीतर एकरा के लटकावहूं के भरपूर कोशिश कइलसि.\nजान जाईं कि दुनिया के अनेके देशन में एह तलाक-ए-बिद्दत पर रोक लगा के राखल गइल बा बाकिर हिन्दुस्तान में मुस्लिम वोट बैंक का चलते एकरा खिलाफ कवनो काम करे के हिम्मत ना देखवलसि कवनो सरकार. एह जमात के मनबढ़ सुप्रीम कोर्ट का आदेश का बादो तीन तलाक दीहल जारी रखले रहुवन काहे कि एकरा के गलत त बतावल गइल बाकिर गैरकानूनी ना बनावल रहुवे. अब हर गैरकानूनी काम का तरह एकरो के अपराध बना दीहल गइल बा आ अपराधी के सजा देबे के प्रावधानो बना दीहल गइल बा.\nलोकसभा में एह विधेयक के रविशंकर प्रसाद पेश कइलन. आ कहलन कि सगरी गोल के सांसद एह विधेयक के समर्थन करसु काहे कि एहसे मुस्लिम औरतन के जिनिगी चैन से जीए लायक हो जाई. विदेश राज्‍य मंत्री एम जे अकबर कहलन कि ऑल इंडिया मुस्लिम पसर्नल बोर्ड के कवनो हक नइखे कि ऊ सगरी मुसलमानन के तरफ से बोल सको. अब एह विधेयक के राजायसभा में भेजल जाई आ सरकार के उमेद बा कि ओहिजो एकरा के पारित करावल जा सकी.\nभारत आजु अपने देश में बनावल सुपरसोनिक इंटरसेप्टर मिसाइल के सफल परीक्षण कइलसि. एह मिसाइल से दुश्मन के भेजल मिसाइलन के गिरे से पहिलही आसमाने में मार गिरावल जाई. भारत अब दुनिया के चउथका देश बन गइल जवना का लगे एह तरह के मिसाइल बावे. अमेरिका, रुस आ इजरायल का लगे पहिलहीं से अइसन इन्तजाम मौजूद बावे.\nनिर्वाचन आयोग देश के तीन गो खाली पड़ल लोकसभा सीटन प चुनाव करावे के एलान क दिहलसि. अधिसूचना3जनवरी के जारी होखी आ 10 जनवरी ले परचा दाखिल कइल जा सकी. भोटगिनाई 1 फरवरी के होखी. राजस्‍थान में अलवर अउर अजमेर आ पश्चिम बंगाल के उलुबेरिया में ई चुनाव करावल जाई. एकरा साथ ही राजस्‍थान के मंडलगढ आ पश्चिम बंगाल के नौपारा विधानसभा सीटो प चुनाव करावल जाई.\nअफगानिस्तान के राजधानी काबुल में एगो शिया सांस्कृतिक केंद्र प फिदायिन हमला से 17 गो मीडियाकर्मियन समेत 41 लोग मरा गइल आ पचासन लोग घवाहिल हो गइल बा. एह हमला के जिम्मेदारी सुन्नी आतंकी संगठन इस्लामिक स्टेट सकार लिहले बावे.\nउतार-चढ़ाव के दौर चलावत देश के शेयर बाजार आजु बियफे का दिने गिरावट का साथ बन्द भइलें.\nरेल राज्य मंत्री मनोज सिन्हा आजु गाजीपुर सिटी रेलवे स्टेशन प लाइफ लाइन एक्सप्रेस के स्वास्थ्य सुविधा के उद्घाटन कइलन. लाइफ लाइन एक्सप्रेस देश भर में घुम-घुम के आम जनता के स्वास्थ्य सुविधा देत रहेले. अब ले नाहियो त देश भर में दस लाख लोग से अधिका लोग एकर फायदा उठा चुकल बा. गाजीपुर में ई ट्रेन दुसरका बेर आइल बिया.\nनोएडा में वायु सेना के जमीन कब्जा क के बनावल 41 गा फार्म हाउसन के बियफे का दिने तूड़ गिरावल गइल. ई फार्म हाउस अपना के बेंवतगर मानेवाला मनबढ़ अधिकारी, वकील, नेता आ उद्योगपतियन के रहुवे.\nयूपी बिहार का साथही देश के उत्तरी इलाका आजुकाल्ह गलन वाला जाड़ा का चपेटा में आ गइल बा. दिन दिन भर घाम नइखे निकलत आ जनजीवन अस्तव्यस्त हो के रहि गइल बा.\nबिहार के मुख्यमंत्री नीतीश कुमार आजु अपना समीक्षा विकास यात्रा के दूसरका दौरा में एलान कइलन कि अगिला एक बरीस का भितरे बिहार के हर घर के बिजली कनेक्शन दे दीहल जाई.\nभागलपुर टीसन प बियफे का दिने सियालदह-बनारस एक्सप्रेस के एगो बोगी का पैखानाघर में लुका के राखल बोरिया से 64गो अधबन पिस्तौल बरामद कइलसि बाकिर कवनो अपराधी पकड़ में ना आ सकल.\nसारण जिला के छपरा इलाका में एगो ट्रक से ले जाइल जात करीब पाँच सौ कार्टन विदेशी शराब जब्त करत पुलिस ड्राइवर आ खलासी के गिरफ्तार क लिहलसि.\nTags: इंटरसेप्टर मिसाइल, गाजीपुर काबुल, छपरा, तलाक-ए-बिद्दत, तीन तलाक, भागलपुर, लाइफ लाइन एक्सप्रेस


There were many sympathizers with Taliban which is disturbing Afghanistan Bhojpuri: तालिबान से हमदरदी रखे में कई लोग रहे आगे, जेकरा परेशान बा अफगानिस्तान – News18 Hindi\nBhojpuri: तालिबान से हमदरदी रखे में कई लोग रहे आगे, जेकरा परेशान बा अफगानिस्तान\nबरसन से अफगानिस्तान में जमल तालिबान एक बेरि फेरू ताकतवर होइ के उठि रहल बा. ओकरा ताकति के एही बात से अंदाजा लगावल जा सकेला, कि जइसहीं विदेसी सेना वापस लवटे लागे लगली, तालिबान लगातार सीमा वाला इलाकन में कब्जा करत जा रहल बा.\nअफगानिस्तान में बीस साल से जमल अमेरिका के अगुआई वाली विदेशी सेना सभ लउटलि शुरू हो गइल बा. एह के अंतरराष्ट्रीय राजनीतिक के जानकार लोग नीमन कदम बतावता, खासकर वामपंथी सोच वाला जानकार लोग. बाकिर एकर एगो आउर खतरा नजरि आवे लागल बा. बरसन से अफगानिस्तान में जमल तालिबान एक बेरि फेरू ताकतवर होइ के उठि रहल बा. ओकरा ताकति के एही बात से अंदाजा लगावल जा सकेला, कि जइसहीं विदेसी सेना वापस लवटे लागे लगली, तालिबान लगातार सीमा वाला इलाकन में कब्जा करत जा रहल बा. एकर असर ई बा कि भारत के कंधार के आपाना वाणिज्य दूतावास के अफसर-कारिंदा लोगन के वापस बोलावे के खातिर मजबूर हो गइल बा.\nअफगानिस्तान में 20 को राज्य बाड़े स. जवना में कुल्हि 421 को जिला बा. तालिबान के ताकत के अंदाजा एही बात से लगावल जा सकेला कि एह में से करीब दू सइ जिलन पर तालिबान के कब्जा हो गइल बा. तालिबान के दावा बा कि देस के करीब 85 सैकड़ा सैनिक इलकन पर ओकर काब्जा बा. हालांकि अफगानिस्तान सेना दावा कइ रहलि बिया कि ऊ धीरे-धीरे तालिबान के कब्जा वाला इलाकन के छीनि रहलि बा.\nतालिबान के लेके भारत में पहिलहीं से खौफ के माहौल रहल बा. जब तालिबान के अफगानिस्तान में सासन रहे त ओह घरी पूरा दुनिया ओकरा के अकेले छोड़ि देले रहे. साल 1999 के 24 दिसंबर के पाकिस्तान के आतंकवादी नेपाल के राजधानी काठमांडू से दिल्ली लवटत इंडियन एयरलाइंस के विमान नंबर आईसी 814 के अपहरण कइ लेले रहले स. ओह विमान के पहिले ऊ दुबई ले गइल रहले स. उहवां 23 गो लोगन के उतारि देले रहले स.ओकरा बाद ओह विमान के आतंकवादी ओकरा के लेके कंधार चलि गइल रहले स. ओह घरी अफगानिस्तान में दोसर सरकार रहल रहित त ओह अपहरण करे वालन सभ से कड़ाई करिते स, लेकिन ओह घरी मुल्ला उमर वाली शरिया कानून चलावे वाला सरकार रहे. ऊ सरकार भारत के मदद ना कइलसि. कहल जाला कि ऊ कंधार हवाई अड्डा के भाड़ा के नाम पर लाखन डालर भारत सरकारक से लेले रहले स. ओह विमान के यात्री लोगन के छोड़ावे खातिर भारत सरकार के चारि गो खूंखार पाकिस्तानी आ कश्मीरी आतंकवादियन के छोड़े के परल रहे.\nमौलाना उमर के सासन खतम भइला के बाद अफगानिस्तान के पुनर्निर्माण में भारत खूब सहयोग कइले बा. आउर त आउर, अफगानिस्तान के संसद के भारते नौ करोड़ डालर लगाके बनवले बा. एह वजहि से तालिबान के जइसे-जइसे सासन के आहट सुनाई देता, भारत के समस्या बढ़े लागल बा.\nतालिबान से हमदरदी राखे वाला भारत में एगो वर्ग बा. मार्च 2021 में जब बामियान वाली बुद्ध भगवान के दूनो मूरतियन के डाइनामाइट से उड़ा दिहल गइल रहे. बामियान काबूल से 230 किलोमीटर दूर बा. उहवां के पहाड़ी पर भारी-भारी ऊ दूनो मूरति रहली स. दूनो मूरति करीब ढाई हजार मीटर ऊंच पहाड़ी पर रहे. ओह में से एगो मूरति साल 507 ईसवी आ दोसरकी मूरति 554 ईसवी में बनावल गइल रहे. ओह में एगो मूरति के ऊंचाई 35 मीटर ऊंच रहे, जबकि दोसरकी 53 मीटर ऊंच रहे. ई दूनो मूरति यूनेस्को के विश्व धरोहर लिस्ट में सामिल रहली स. ओह खातिर तालिबान सासन में भी मोट रकम मिलत रहे, जबकि पूरा दुनिया शरिया कानून लागू कइला के वजहि से तालिबान के बायकाट कइले रहे. तालिबान के तरक रहे कि अफगानिस्तान में जब अकाल पड़ल बा, ओह घरी मूरति के रख-रखाव खातिर करोड़न रूपया आइल ओकरा ओकरा बरदास्त नइखे.\nसभ जानता कि भगवान बुद्ध शांति आ अहिंसा के संनेस देबे वाला महापुरूष हवन. अइसन आदमी के मूरति डाइनामाइट लगा के उड़ा दिहल जाउ त असहज लगबे करी. पूरा दुनिया में एकर विरोध होत रहे. एह पर संसदो में चरचा भइल रहे. तब लोकसभा में वामपंथी दलन के संसदीय दल के नेता सोमनाथ चटर्जी रहले. उनुका समेत समूचा वामपंथी खेमा तालिबान के समर्थन में उतरि गइल रहे. ओह लोगन के कहनाम रहे कि चूंकि दुनिया तालिबान के ओरि नइखे देखति त ऊ आपाना ओरि धेयान बंटावे खातिर बामियान के मूरतियन के तूरलसिहा.\nगोरा के देस, अफगानिस्तान में जब से तालिबान के फेरू से ताकतवर भइला के खबरि आ रहलि बा, वामपंथी सोच वाला लोग मनहिं मन गुदगुदाता. बाकी समूचा दुनिया एक बेरि फेरू घबराहट से भरि गइल बिया. दुनिया के लोकतांत्रिक ताकतन के लागता कि एक बेर फेरू भारतीय उपमहाद्वीप वाला इलाका में मार-काट आ धार्मिक कट्टरता बढ़ि सकेला. तालिबान के जमाना में ही भारत में आतंकवाद बढ़ल रहे. ऊ पाकिस्तान के आतंकवादिन के मदद करे के जरिया बनि गइल रहे.\nअफगानिस्तान के छोड़े के पीछे अमेरिका के तरक बा कि अफगानिस्तान के तीन लाख के संख्या वाली सेना तालिबान के 75 हजार लड़ाकन पर भारी पड़ी. बाकिर अबहिं ई साफ नइखे कि अफगानिस्तान के भविष्य का होई, उहवां लोकतांत्रिक सरकार बनल रहि कि तालिबान के कब्जा हो जाई..लेकिन एगो बात तय बा कि अगर तालिबान के ताकति बढ़ल त भारत के अफगानिस्तान में जवन करोड़ो डालर के निवेश भइल बा, ऊ डूबि जाइ. (उमेश चतुर्वेदी वरिष्ठ पत्रकार हैं. यह उनके निजी विचार हैं.)


प्रसव के आनन्द लीं – Anjoria\nप्रसव के आनन्द लीं\nJan 5, 2012 डा॰ हेमन्र जोशी, प्रसव के तरीका\nडा॰ हेमंत जोशी\n(सहज आ सफल प्रसव खातिर जरूरी बा कि होखे वाली महतारियन के कुछ मूलभूत जानकारी रहे के चाहीं. एह लेख में डा॰ हेंमत जोशी उहे जानकारी दिहल चाहत बाड़े.)\nभारत में हर साल बहुते महतारी आ शिशुवन के अकाल मौत हो जाला. आंकड़ा बतावेला कि हर एक हजार प्रसव में पांच गो महतारी बच्चा जने का दौरान मर जाली. काहे कि बीमार आ कुपोषित महतारी बेमार आ कमजोर शिशुवन के पैदा करेली. ई कमजोर शिशु जल्दिये मर जाले अगर ओकनी के सही आ पूरा भोजन आ पोषण ना मिल पावे.\nगर्भवती रहला का दौरान महतारी के नियम से हर दू घंटा पर चना आ चिनिया बादाम खाये के चाही. ई एह तरह होखे के चाहीं कि भूख लागे से पहिले खा लिहल जाव. गर्भवती महतारी के बाँह के मोटाई कम से कम २३.५ सेटीमीटर होखे के चाहीं.\nमहतारी के स्वास्थ्य आ जनम का समय कम वजन वाला शिशु\nओह महतारी, जेकरा बाँह के बीच के मोटाई २२.५ सें मी से कम होखे, के कमजोर कहल जा सकेला. वइसनका महतारी के होखेवाला शिशु कमजोर आ अविकसित होखे के पूरा अनेसा रहेला. एहसे पूरा कोशिश रहे के चाहीं कि लड़िकियन के उमिर अठारह साल के होखत होखत ओकनी के बाँह के मोटाई २३.५ सें॰मी॰ हो जाव.\nअगर महतारी गर्भावस्था का दौरान कुपोषित रही त ओकरा शिशु के शारीरिक आ मानसिक विकास के गति मधिम हो जाई. आ एह कमी के बाद में पूरावल ना जा सके. ई कमी ओह शिशु के भर जिनिगी पछाड़त रही.\nकामकाजी महतारी के बहुते शारीरिक आ मानसिक दबाव झेले के पड़ेला आ कई बेर ओह लोग के जरूरत भर के भोजन आ आराम ना मिल पावे. एकर परिणाम होला कि कामकाजी महतारियन में गर्भपात के अनुपात बहुते बेसी होला. जेकर गर्भपात ना होखे ओहमें से बहुते के समय पूरा होखे से पहिलही प्रसव हो जाला. जेकर गर्भ पूरा समय तक रह जाला ओहमें से बहुते के जनमल बच्चा अविकसित होखेले काहे कि काम का दौरान भूखे रहला, तनाव आ नींद के कमी का चलते गर्भ में पलात शिशु के विकास मधिम पड़ जाला.\nगर्भ में मधिम विकास वाला शिशु आ समय से पहिले प्रसव वाला शिशु कई मायने में कमजोर होखेला. कुछ के विकास के माइलसथटोन देर से आवेला, पढ़े सीखे में दिक्कत होला, बहिरापन, नजर के कमजोरी, झटका दौरा वगैरह के शिकायत रह सकेला. अब अइसनका बीमार भा कमजोर शिशु के देखभाल करे खातिर कामकाजी महतारियन के नौकरी छोड़ घरे बइठे पड़ जाला. अगर गर्भ का दौरान ई महतारी ठीक से आराम कइले रहती, खाना खइले रहती आ आपन आ गर्भ के ध्यान रखले रहती त ई सब दिक्कत शायद कबहु ना आइत.\nएह से मिलल सीख ईहे बा कि, जवन महतारी सक्षम होखसु उनुका गर्भ का दौरान छुट्टी ले लेबे के चाहीं आ बच्चा पैदा कइला का कम से कम छह महीना बादे काम पर लवटे के चाहीं.\nबाकिर जइसे हर केहु कार्डियक बाईपास सर्जरी ना करा सके तबहियो सभका के सही समय पर सही सलाह मिले के चाही आ गर्भवती महतारियो के मालूम रहे के चाहीं कि गर्भ का दौरान घरे रहला के का फायदा मिल सकेला.\nप्रसव का दौरान दुनिया भर में सबले बेसी भारत में होखे वाला महतारियन आ शिशुवन के मौत के एगो बड़का कारण होला प्रसवक्रिया में लागे वाला लमहर समय. जब महतारी चुकेमुके बइठ के प्रसव करावे त ऊ प्रसव जल्दी से हो जाला. एह प्रसवक्रिया में समय कमा लागेला आ एह चलते शिशु के आक्सीजन के कमी कम झेले के पड़ेला. प्रसव में दिक्कत आ थकानो कम होला. एह तरीका के प्रसव में शिशु के बाचे के अनुपात बहुते बढ़ जाला. महतारीओ पर एकर बढ़िया असर पड़ेला आ सिजेरियन करावे के अनेसो कम हो जाले.\nलेटल अवस्था में होखे वाला प्रसव का तुलना में चुकामुकी बइठला में होखे वाला प्रसव आसान होखे के सबले सहज उदाहरण देखल जा सकेला जब कई बेर महतारी शौच के इस्तेमाल करत घरी बच्चा जन देली. चुकामुकी बइठल हालत में साँस लेबे में आसानी रहेला काहे कि डायफ्राम पर दबाव ना पड़े आ ओकर गति सहज होल. साथ ही गुरुत्वाकर्षण बल के सहार मिल जाला प्रसव खातिर.\nगुरुत्वाकर्षण बल के मुकाबिला महतारी के लगावल कतनो जोर भा डाक्टर के लगावल वैकूम भा फोरसेप्स के ताकत से ना कइल जा सके. एह दौरान कई बेर महतारी अतना थाक जाले कि ऊ तब गर्भस्थ शिशु के बहरी ना निकाल पावे आ सिजेरियन करे पड़ जाला. कई बेर देर सबेर प्रसव होइयो गइल त शिशु आ महतारी के मौत भा अस्वस्थ होखे के मामिला बहुते बढ़ जाला. सिजेरियन के एगो सबले बड़का कारण बनेला प्रसवक्रिया में होखे वाला देरी. चुकामुकी बइठा के करावल प्रसव सिजेरियन के मामिला बहुते घटा दी आ साथ ही घटा दी शिशु आ महतारी के मृत्यु दर, अस्वस्थता, थकान, कमजोरी आ खरचा !\nचुकामुकी बइठा के प्रसव करावे के तरीका पुरनका जमाना से चलत आवऽता. एह तरीका के पुनर्जीवित करे के दरकार बा आ एह तरीका के जतना हो सके ओतना प्रचार होखे के चाहीं. जानकार महतारी, दाई आ डाक्टर के सहयोग से ई सहज संभव होखी. जवन प्रसव कठिन लागत होखे ओहमें त एह तरीका के जरूर इस्तेमाल करे के चाहीं.\nकेबीए मेडिकल कॉलज, पूणे के प्रोफेसर डा॰ ए आर जुन्नरकर के एह विषय में बहुते जानकारी बा आ उहो एकर समर्थन कइले बाड़े. पश्चिम के देशन में आजुकाल्ह फाइबर ग्लास के कुरसी पर बइठा के प्रसव करावल जात बा. शोधो में देखल गइल बा कि लिटा के करावल प्रसव का तुलना में बईठा के करावल प्रसव आसानी से आ कम समय में हो जाला. दुख के बाति बा कि कई बेर महतारी के चहला का बावजूद दाई आ डाक्टर एकर विरोध करेले, जवन ना होखे के चाहीं. सभका ई माने के चाहीं कि बइठा के करावल प्रसव सबसे प्राकृतिक तरीका हवे.\nजनमत शिशु का माँगेला\nतनी गरमी द\nतनी पीठ सुघरावऽ.\nहमरा के एगो साँस दे द\nहम फेरु चिकरल चाहऽतानी.\n(Give me some warmth,\nGive me some rub\nGive me another breath\nI want to cry again.)\nबढ़िया लालन पालन\nके ना चाहे कि ओकर संतान बुद्धिमान, स्वस्थ आ बरियार होखे. आंकड़ा बतावेला कि हर साल एक हजार करोड़ से बेसी के टॉनिक अपना देश में बाप महतारी खरीदेले अपना संतान खातिर. कि ऊ स्वस्थ बुद्धिमान आ बलवान होखसु. बाकिर अतना खरचा का बावजूद देश के लड़िका दुनिया के पैमाना पर संतुलित विकास का मामिला में आदर्श स्थिति में ना आ पावसु.\nमहाराष्ट्र के ठाणे में शिशु रोग विशेषज्ञ डा॰ हेमंत जोशी आ डा॰ अर्चना जोशी के कहना बा कि छोटका बचवन खातिर सहज रूप से मिलेवाला खाए के सामान, जइसे कि चना, भात, चिनियाबादाम, गड़ी भा नारियल वगैरह, से ओहनी के बढ़िया विकास करावल जा सकेला.\nएह डाक्टर दम्पत्ति का खाते बहुते तरह के सफलता लिपिबद्ध बा. जइसे कि छह महीना के मातृत्व अवकाश डा॰ हेमंत जोशी के परिकल्पना रहे आ उनुका अथक प्रयास से आखिरकार सरकारो एह बाति के मनलसि आ आजु देश में छह महीना के स्तनपान अवकाश मिले लागल बा.\nहमेशा से बढ़िया सामग्री का तलाश में रहे वाला अँजोरिया अब डा॰ हेमंत जोशी के प्रकाशित किताब का सहारे रउरा सभे के शिशु लालन पालन का बारे में सामग्री पेश करे जा रहल बिया.\nडा॰ हेमंत जोशी चिकित्सक होखला का साथे सक्रिय समाजसेवीओ हउवन जे निस्वार्थ भाव से आम आदमी के हित खातिर काम करेले.\nनया साल का मौका पर प्रधान मंत्री के सनेसा\nअपने देश में सौतेलापन के दंश झेलत भोजपुरी\nOne thought on “प्रसव के आनन्द लीं”\nDr.Hemant Joshi says:\ngreat.million thanks dr.joshi\nLeaveaReply to Dr.Hemant Joshi\tCancel reply


देवरिया जेल में अतीक अहमद के बैरक में मिलल प्रतिबन्धित सामान – टटका खबर\nदेवरिया जेल में अतीक अहमद के बैरक में मिलल प्रतिबन्धित सामान\nदेवरिया, 07 मार्च (वार्ता). देवरिया जिला जेल में बन्द पहिले सांसद रहल आ फूलपुर लोकसभा क्षेत्र में होखत उप चुनाव में निर्दल उम्मीदवार अतीक अहमद के बैरक से आजु प्रतिबन्धित सामान बरामद भइल बा.\nआधिकारिक सूत्र बतावत बाड़ें कि काल्हु देवरिया जिला प्रशासन अचके में अतीक अहमद के बैरक के जांच पड़ताल शुरू क दिहलसि. एह पड़ताल में उनुका बैरक से मोबाइल फोन, चाकू, पान मसाला, बीड़ी सिगरेट आ गुलैल बरामद भइल. एह मामिला के जाँच जिला प्रशासन करा रहल बा.\nजिलाधिकारी सुजीत कुमार कहलें कि जिला जेल में अतीक अहमद के बैरक के जांच पड़ताल में काल्हु मिलल सामान जेल मैनुअल का हिसाब से प्रतिबन्धित सामान रहुवे.\nTags: अतीक अहमद, जेल, देवरिया\nविधायक रहल पूजा पाल के निकाल दिहलसि बसपा\nबाहुबली अतीक अहमद फूलपुर से आपन किस्मत आजमावे ला बेकरार


बरियार चोर सेन्हे पर बिरहा गावे : बतंगड़ – 103 – Anjoria\nवइसे त गोस्वामी तुलसीदास लिख गइल बानी कि समरथ के नहीं दोष गुसाईं बाकिर जमाना बदलल त कहाउतो बदलबे करी आ अब के कहाउत ई बा कि बरियार चोर सेन्हे पर बिरहा गावेला. ओकरा निकहा से मालूम बा कि ओकरा के दोषी बतावे के बेंवत केहू में नइखे. तबहियो ओकरा अतने से सन्तोष नइखे. ऊ अब सभका के चुनौती देला कि देखऽ ल चोरी करे जा रहल बानी रोक सकऽ त रोक ल.\nएगो जमाना उहो रहुवे जब देश दुनिया के हालचाल जाने ला आकाशवाणी छोड़ दोसर कवनो साधन ना रहुवे. आ सरकारो निश्चिन्त रहत रहुवे कि ऊ जवन चाही, जतना चाही ओतने लोग का मालूम होखी आ ओतने बतावल जाई. फेर जमाना आइल दूरदर्शन के. तब लोग बाग खबर देखले भर से सन्तोष ना करे आ ओकरा के अपना आँखि देखलो चाहत रहुवे. ओही जमाना में देश में हिन्दुत्व के जड़ जमावे के मौका मिलल. दुरदर्शन पर रामायण का आइल लोग खुद भगवान राम के देखे समुझे के मौका पा गइल. अतवार का दिने होत फजीरे लोग स्नान ध्यान, नाश्ता क के टीवी का सोझा बइठ जात रहुवे. तब जोकरा लगे टीवी रहे ओकर भाव देखल बनत रहुवे. उहो अपना टीवी के एह तरहा लगावत रहुवे कि कोठरी का भीतर बइठल लोग का साथही ओसारा दालान में भरलो लोग रामकथा के दर्शन करि सको.\nओकरा बाद शुरु भइल निजी चैनलन के कारोबार. टीवी के बेंवत जाने पहिचाने वाला पत्रकार ओह चैनलन पर एंकरिंग के कमान थाम लिहलें आ देखते देखत ओह लोग का लगे करोड़ों के संपति खड़ा हो गइल. ऊ लोग सरकार में केकरा के मंत्री बनावल जाव, केकरा के कवन विभाग दीहल जाव, इहो सब तय करे लागल. सरकार ओह लोग का सहारे आ चेनल सरकार का सहारे देश के जनता के बहलावे-फुसलावे में माहिर बने लागल आ घोटालन के बाढ़ आ गइल.\nकहले जाला कि कवनो बाति के अति खराब होला. ना अति बरखा, ना अति धूप. ना अति बोलता, ना अति चुप. मीडिया के दादागिरी देखत ओकरा से शिकायत राखे वाला लोग आपन अलग माध्यम खोजे लागल आ सोशल मीडिया के जनम हो गइल. सही मामिला में ई आजादी हो गइल. हर आदमी अब अखबार हो गइल. सही-झूठ, गप-महागप सबकुछ देखते देखत वायरल होखे लागल. पेंडुलम अब दोसरा तरफ चलि गइल आ मेनस्ट्रीम मीडिया के जमाना ऊ ना रहि गइल जवन कबो रहत रहुवे. अब ओह लोग के एजेन्डा, ओह लोग के झूठ तुरते पकड़ाए लागल. देखते देखत पत्रकार से प्रेश्या बने-कहाए में समय ना लागल.\nकवनो लोकतंत्र के चार गो खंभा होला. नीमन लोकतंत्र में एह चारो खंभा का बीच एगो सहज संबंध रहेला आ एक दोसरा के ताकत दिहला का साथही साथ ओकरा के काबुओ में राखे के व्यवस्था रहेला. बाकिर जब कवनो एगो खंभा अपने के सर्वे सर्वा समुझे लागे त देर सबेर ओह खंभा में दरार आइल जय होला.\nअपनो देश के लोकतंत्र के एगो खंभा बेकाबू हो चलल बा. ऊ अपना के स्वंयभू मान लिहले बा आ दोसरा खंभन के ओकरा पर से नियन्त्रण हट गइल बा. देर सबेर एहू खंभा मे दरार आइल तब बा. जनता के मूड बने लागल बा महामहिमो लोग पर अंकुशा लगावे के.\nइन्तजार कइल जाव.\nबरियार चोर सेन्हे पर बिरहा गावे


लालकिला से प्रधानमंत्री के भाषण भोजपुरी में – Anjoria\nअगस्त 15, 2011 प्रधानमंत्री के भाषण, भोजपुरी, लालकिला\nहमार प्रिय देशवासी.\nअपना आजादी के चउसठँवा सालगिरह पर हम एकसौ बीस करोड़ भारतीयन के बधाई देत बानी.\nपिछला सात साल से हम एतिहासिक लाल किला से रउरा सभ के संबोधित करत आ रहल बानी. एह सात साल में हमनी के देश बहुते प्रगति कइले बा. एह दौरान हमनी का विकास का राह पर तेजी से आगा बढ़ल बानी जा आ कई तरह के सफलता हमनी का हासिल कइले बानी जा. तबहियो हम मानत बानी कि अबही बहुत कुछ करे के बा. हमनी के अपना देश से गरीबी आ अशिक्षा दूर करे के बा. आम आदमी के बेहतर स्वास्थ्य सुविधा मुहैया करावे के बा. अपना नवहियन के रोजगार संभावना उपलब्ध करावे के बा.\nआगा के राह लमहर आ टेढ़-मेढ़ बा.खास कर के देश के भीतर आ बाहर के मौजूदा हालात अइसन बा कि अगर हमनी का सूझबूझ आ सम्हर के काम ना कइनी जा त हमनी के सुरक्षा आ समृद्धि के नुकसान हो सकेला. दुनिया के अर्थव्यवस्था थथमल जात बा. दुनिया के विकसित देश खास कर के अमेरिका आ पश्चिमी यूरोप के देश माली संकट से गुजरत बाड़े. मध्यपूर्व के बहुते अरब देशन में अस्थिरता के माहौल बा. हमनियो का देश में कुछ लोग गड़बड़ी पैदा कइल चाहत बा जेहसे कि हमनी के विकास रुक जाव. एह सब के नकारात्मक प्रभाव पड़े वाला बा हमनी पर. बाकिर हमनी का अइसन होखे ना देब जा. हम जानत बानी कि अगर हमनी का एक जुट हो के काम करी जा बहुते चुनौती के सामना कर सकीले जा. लेकिन जरूरी ई बा कि हमनी का निजी हित आ राजनीतिक हित से उपर उठ के देश के महत्वपूर्ण समस्यन पर सहमति बनाई जा.\nअपना सैनिकन के बलिदान, किसानन आ कर्मचारियन के मेहनत का बल पर बनल नींव पर हमनी का आधुनिक भारत के महल खड़ा करत बानी जा. ओह लोग के मेहनत आ बलिदान के बेकार ना जाये दिहल जाई. हमनी का अपना आजादी के लड़वइयन के सपना साकार करब जा.\nपिछला सात साल में हमनी के सरकार राजनीतिक स्थिरता आ सामाजिक आर्थिक बढ़न्ती खातिर काम कइले बिया. हमनी का देश में एगो साम्प्रदायिक सद्भाव के माहौल बनवले बानी जा.\nएह सात साल का दौरान हमनी के आर्थिक विकास के गति तेज रहल बा. साल २००८ में आईल दुनिया के मन्दी आ दुनिया के बाजार में उर्जा अउर उपभोग के सामानन के बढ़त दाम का बावजूद हमनी का सफलता हासिल करत बानी जा.\nहमनी का देश में गैरबरोबरी दूर करे में लागल बानी जा. पिछला सात साल में हमनी का अनुसूचित जाति जनजाति, अल्पसंख्यकन,औरतन आ बुतड़ूअन के खास ध्यान रखले बानी जा.\nहमनि का इसन कानून बनवले बानी जा जेहसे हमनी के लोग के मूलभूत सुविधा मिले के गारण्टी रहे. शिक्षा, रोजगार आ सूचना के अधिकार मुहैया करवला का बाद हमनी का जल्दिये भोजन के सुरक्षा वाला कानून बनाएब सँ.\nपिछला सात साल में दुनिया के विभिन्न देशन से हमनी के संबंध मजगर आ पोढ़ भइल बा. हमनी के कठोर मेहनते के फल हवे कि हमनी का आजु बहुते आत्माभिमान आ आत्मविश्वास पवले बानी जा.\nई सफलता साधारण ना हई सँ. आजु दुनिया हमनी के बेवत के मानत बा कि हमनी का दुनिया के एगो बड़हन आर्थिक ताकत बानी जा. बाकिर भ्रष्टाचार के समस्या हमनी के ओह बदलाव का राब में बड़हन बाधा बन गइल बा.\nपिछला कुछ महीना में भ्रष्टाचार के बहुते मामिला सामने आइल बा. कुछ मामिला में केन्द्र सरकारो के लोग पर भ्रष्टाचार के आरोप लागल बा आ कुछ में राज्य सरकारो का लोग पर.\nभ्रष्टाचार के जवन मामिला सामने आइल बाड़ी सँ तवना में हमनी का कड़ा से कड़ा कार्रवाई करत बानी जा. चूंकि ई मामिला सब अबही अदालत में विचाराधीन बाड़ी सँ एहसे एह पर हम बेसी ना बोलब.\nई जरूरी बा कि जब हमनी का एह तरह के बाति पर विचार करी जा त अइसन माहौल मत बना दी जा कि देश के बढ़न्तिये पर सवाल खड़ा हो जाव. एह मसलन पर कवनो चर्चा एह तरह से होखे के चाहीं कि ओहसे हमनी के मन के विश्वास झलके कि एह समस्या से हमनी का निबट लेब जा.\nभ्रष्टाचार कई रूप मे सामने आवेला. कबो आम आदमी के कल्याण खातिर दिहल धन सरकारी अधिकारियन का पाकिट में चल जाला. कबो कुछ खास लोग के फायदा चहुँपावे खातिर विवेकाधीन अधिकारन के गलत इस्तेमाल कइल जाला. अइसनका उदाहरण बाड़ी सँ जब सरकारी ठेका गलत आदमियन के गलत तरीका से दिहल गइल बा. हमनी का अइसनका हरकतन के बेलगाम ना छोड़ सकी सँ.\nहमार मानना बा कि कवनो अइसन अकेला बड़हन डेग नइखे जेहसे कि भ्रष्टाचार के खतल कइल जा सके. असल में हमनी का कई मोर्चा पर एक साथे लड़े के होई.\nहमनी का आपन न्याय प्रणाली सुधारे के होई. सभका मालूम हो जाये के चाहीं कि भ्रष्ट आदमी के खिलाफ तुरते कार्रवाई होई आ ओकरा सजा मिल के रही. यदि हमनी के न्यायप्रणाली बढ़िया से काम करे त सरकारी अधिकारी लोभ लालच भा राजनीतिक दबाव में कुछऊ गलत करे से पहिले पाँच बेर सोचीहे.\nबड़का जगहन पर होखे वाला भ्रष्टाचार रोके खातिर हमनी का एगो मजबूत लोकपाल चाहत बानी जा. एह खातिर हालही में संसद में एगो विधेयक पेश कइले बानी जा. अब संसदे तय कर सकेले कि कवना तरह के लोकपाल प्रावधान बनावल जाव. एह विधेयक पर उठत विरोधो से हम वाकिफ बानी. बाकिर जे लोग विरोध में बा ओह लोग के संसद, राजनीतिक दल, आ मीडिया का सामने आपन बाति कहे के चाहीं. हमार इहो मानना बा कि एह खातिर भूख हड़ताल आ आमरण अनशन ना करे के चाही.\nलोकपाल के दायरा में न्यायपालिका के ले आवल ठीक ना रही. हमनी के मानना बा कि एह तरह के प्रावधान न्यायपालिका के आजादी का खिलाफ होई. हँ, हमनी के एगो अइसन ढाँचा जरूरे चाही कि न्यायपालिको बेसी जबाबदेह बन सको. एही खातिर संसद में न्यायायिक जिम्मेदारी विधेयक ले आवल गइल बा. हमरा पूरा विश्वास बा कि ई विधेयक संसद से पारित हो जाई.\nएगो सचेत पत्रकारिता आ जागरूक नागरिक भ्रष्टाचार से लड़े में बहुते सहायता दे सकेले. भारत के पत्रकारिता अपना आजादी आ सक्रियता खातिर दुनिया भर में जानल जाले. सूचना के अधिकार पारित करा के हमनी का प्रेस आ नागरिकन के एह दिसाईं नजर राखे वाला अधिकार दिहले बानी जा.\nआजु बहुते सरकारी फैसला, जवन एह अधिकार का बिना सामने ना आ पाइत, सभका जानकारी में आ जात बा. हम मानीले कि भ्रष्टाचार मेटावे का दिसाईं ई एगो बड़हन डेग हवे.\nकई बेर सरकारी विवेकाधिकार दुर्लभ संसाधनन के आंवटन में भा अनुमति दिहला में गलत इस्तेमाल कइल जाला. एह बाति पर सोचत बानी जा. आ जहाँ ले संभव हो पाई विवेकाधिकार के खतम कइल जाई.\nकवनो सरकार हर साल हजारो करोड़ के ठेका देबेले. एह फैसलन पर लगातार शिकायत मिलत रहेला. हमनी का एगो समिति एह बाति पर विचार करे खातिर बनवले रही जा कि सरकारी खरीद में भ्रष्टाचार कइसे खतम कइल जाव. समिति के सलाह आइल बा कि दुनिया के बाकी देशन का तरह हमनियो का देश में सरकारी खरीद के सिद्धान्त व्यवहार आ प्रक्रिया के कानून बना दिहल जाव. एही साल का अन्त ले एकर विधेयक संसद में पेश कइल जाई.\nहाल का बरीसन में हमनी का कई क्षेत्र में स्वतत्र नियामक प्राधिकरण बनवले बानी जा. ई प्राधिकरण बहुते उ फैसला ले रहल बावे जवन पहिले सरकार लेत रहुवे. हालांकि अबही अइसन कवनो कानून नइखे जवना से एह प्राधिकरण का काम पर नजर राखल जा सके आ जबाबदेह बनावल जा सके, बिना ओकर आजादी छिनले. अइसनको कानून बनावे पर विचार करत बानी जा.\nभ्रष्टाचार पर हम अतना कुछ कह चुकल बानी काहे कि हम जानत बानी कि आजु ई समस्या हमनी सभका सोझा एगो बड़हन चिन्ता के विषय बा. बाकिर ई अइसन समस्या हवे जवना खातिर सरकार का लगे कवनो जादू के छड़ी नइखे. भ्रष्टाचार का खिलाफ लड़ाई में हमनी का कई मोर्चा पर एक साथ लागल बानी जा. हम चाहब कि सगरी राजनीतिक दल एह मामिला में हमनी का साथ कंधा मिला के खड़ा होखे. भ्रष्टाचार खतम करावे खातिर हमनी का संसद में कई गो विधेयक पेश कइले बानी जा आ पेश करे वाला बानी जा. हम चाहब कि सगरी राजनीतिक दल एह काम में विधेयकन के कानून बनावे में हमनी के साथ दीही. भ्रष्टाचार का मसला पर अन्त में हम इहे कहल चाहब कि भ्रष्टाचार से लड़ाई तबे जीतल जा सकेला जब भारत के हर नागरिक एह काम में साथ देव.\nएह साल खेती में मिलल उपलब्धता खातिर हम देश के किसानन के बधाई देत बानी. खाद्यान्न के उपज एह साल रिकार्ड बनवले बा. गेंहू मकई दाल तिलहन सभकर उपज में रिकार्ड बनल बा. किसानन के एह कड़ा मेहनते का चलते आजु खाद्यान्न, चीनी, आ कपास के निर्यात करे के सोचल जात बा.\nआजु खेती का क्षेत्र में दुसरका हरित क्रांति के जरूरत बा. भोजन के बढ़त दाम से हमनी का तबे निबट सकब जब खेती के पैदावार आ उत्पादन क्षमता बढ़ावल जाई. भोजन के सुरक्षा कानूनो खातिर कृषि उत्पादन में बढ़ोतरी भइल जरूरी बा. बारहवीं योजना में हमनी का एह दिसाईं आपन प्रयास बढ़ाएब.\nआजु हम अपना खेतिहर भाई बहिन, खास कर के छोटका आ सीमान्त किसान, के भरोसा दिआवल चाहत बानी कि हमनी का ओह लोग के जरूरत के हमेशा खास ध्यान राखल करब. हमनी के पूरा प्रयास रही कि किसानन के खाद, बीज आ उधार के सहज साधन मिले. हमनी का इहो चाहत बानी जा कि पटवन के बढ़िया से बढ़िया से सुविधा किसानन के दिहलजाव जेहसे कि बरखा भरोसे ओह लोग के कम रहे के पड़े.\nआजु देश लगातार महँगाई के मार झेलत बा. कवनो सरकार के ई पहिला जिम्मेदारी बनेला कि महँगाई पर काबू करे. हमनी के सरकार एह जिम्मेदारी के बखूबी समुझत बिया. दाम पर काबू पावे के हमनी के लगातार कोशिश करत बानी जा. कई बेर दाम बढ़ावे के मूल कारण देश के बाहर के हालात होला. पेट्रोलियम उत्पाद, खाद्यान्न, आ खाये वाला तेल के दाम हाल का समय में दुनिया का बाजार में तेजी से बढ़ल बा. चूंकि हमनी का ई सामान बड़हन मात्रा में आयात करीले से कवनो बढ़ल दाम देश पर मुद्रास्फीति के दबाव बढ़ावेला. कई बेर हमनी के सफलतो मिलल बा दाम पर काबू पावे में बाकिर ऊ सफलता टिकाऊ ना रहल. कुछ दिन पहिले लोग के महँगाई पर चिन्ता पर संसद में विचारो विमर्श भइल. हम रउरा सभ के भरोसा दिहल चाहत बानी कि हमनी का हालात पर लगातार नजर रखले बानी जा कि महँगाई पर काबू पावे खातिर कवन नया कदम उठावल जा सकेला. आवे वाला समय में ई समाधान खोजल हमनी के खास प्राथमिकता में बनल रही.\nहम एहू बात से पूरा तरह से वाकिफ बानी के देश के कुछ हिस्सा में उद्योग, संसाधन, आ नगर विकास खातिर भइल जमीन अधिग्रहण से तनाव उपजल बा. एह तरह के अधिग्रहण से हमनी के किसान प्रभावित भइल बाड़े. सार्वजनिक मकसद से जमीन के अधिग्रहण बेशक जरूरी होला बाकिर एकरा साफ आ पारदर्शी तरीका से होखे के चाहीं. जवना लोग के आजीविका ओही जमीन पर टिकल बा ओह लोग के हितो के पूरा रक्षा होखे के चाही. हमनी का तय करब जा कि जमीन अधिग्रहण का मामिला में केहू का साथे कवनो बेइन्साफी ना होखे. हमनी के सरकार एह बारे में ११७ साल पुरान कानून बदल के नया जमीन अधिग्रहण आ पुनर्वास कानून ले आवल चाहत बिया जवन आगा के सोचत आ संतुलित होखे. एह तरह के ड्राफ्ट विधेयक बना लिहल गइल बा आ ओह पर आम सहमति बनावे के कोशिश हो रहल बा. एह दिसाईं जल्दिये संसद में विधेयक पेश कइल जाई.\nपिछला सात साल में शिक्षा आ स्वास्थ्य का क्षेत्र में अपना हासिल से हमनी का संतुष्ट बानी जा. चाहे ऊ प्राथमिक शिक्षा होखे, माध्यमिक शिक्षा होखे भा उच्च शिक्षा हमनी का हर स्तर पर बढ़न्ती खातिर ठोस उपाय कइले बानी जा. एकर बढ़िया परिणामो मिलल बा. पिछला कुछ साल में शिक्षा का क्षेत्र में मूलभुत सुधार भइल बा. आजु हर नागरिक के प्राथमिक शिक्षा के अधिकार मिल गइल बा. अब हमनी का माध्यमिक शिक्षा के सर्वव्यापी बनावल चाहत बानी. रोजगार मूलक शिक्षा आ कारीगरी बढ़ावे वाला बदलाव अब एह महत्वपूर्ण क्षेत्र में खास जगहा बना लिहले बा. जरूरी बा कि हमनी का शिक्षा का क्षेत्र में हर पहलू पर समहर नजर राखी जा. एह चलते हमनी का शिक्षा आयोग बनावे के तय कइले बानी जे शिक्षा के हर स्तर के बढ़िया बनावे का दिसाईं नया तरीका सुझाई.\nहम कई बेर ११वीं योजना के शिक्षा योजना कहले बानी. १२ वीं योजना में वइसने प्राथमिकता स्वास्थ्य क्षेत्र के दिहल जाई जइसन कि ११वीं योजना में शिक्षा क्षेत्र पर दिहल गइल रहे.हम राष्ट्रीय विकास परिषद का सोझा प्रस्ताव राखब कि १२वीं योजना खास कर के स्वास्थ्य पर केन्द्रित होखो. हम इहो भरोसा दिआवल चाहत बानी कि शिक्षा आ स्वास्थ्य के खास क्षेत्र खातिर धन के समस्या ना आवे दिहल जाई.\nबहुते दिन ले हमनी के देश में असंगठित मजदूरन खातिर स्वास्थ्य बीमा के कवनो सुविधा ना रहल. साल २००८ में हमनी का गरीबी रेखा से नीचे रहे वाला अंसगठित मजदूरन खातिर राष्ट्रीय स्वास्थ्य बीमा योजना के शुरु कइनी. पिछला साल एह योजना में मनरेगा, घरेलू काम करे वालन के, बीड़ी मजदूरन के, फेरी लगावे वालन के शामिल करवनी. आजु राष्ट्रीय स्वास्थ्य बीमा योजना देश के अढ़ाई करोड़ मजदूरन के सुरक्षा दे रहल बा. हमनी के सरकार के पुरा कोशिश रही कि बेसी से बेसी मजदूरन के एह योजना में ले आवल जाव.\nहमनी का देश में भौतिक संसाधन विकसित करे में लगातार लागल बानी जा. एह काम में बहुते धन निवेश के जरुरत पड़ेला. एही चलते पिछला सात साल में हमनी का वइसन योजना बनवले बानी जवना से संसाधन के विकास में निवेश के बढ़ावा मिले. पिछला सात साल में सकल घरेलू उत्पाद का हिसाब से एह क्षेत्र में निवेश डेढ़ गुना भइल बा. पेट्रिलयम उत्पादन में, बिजली उत्पादन में, हवाई अड्डा, सड़क खास कर के गाँव के सड़क, आ बन्दरगाह में हमनी के क्षमता मे बहुते बढ़ोतरी भइल बा. उदाहरण खातिर बिजली उत्पादन १०वीं योजना का मुकाबिले ११ वीं योजना में दुगुना हो गइल बा. १२ वीं योजना में हमनी का संसाधन में निवेश अउरी बढ़ावे जा रहल बानी. देश के सुदूर पिछड़ल आ गँवई इलाकन पर एहमें खास ध्यान दिहल जाई. ओह इलाकन के सड़क आ रेलमार्ग से जोड़े के प्राथमिकता दिहल जाई.\nअपना शहरी गरीब भाई बहिनन खातिर हमनी का एह साल बड़हन काम कइले बानी जा. राजीव आवास योजना के हालही में स्वीकृति दिहल गइल बा. एह योजना से हमनी का देश के झुग्गी झोपड़ी मुक्त बनावल चाहत बानी जा. चाहत बानी कि झुग्गी झोपड़ी में रहे वालन के साफ आवास दिहल जाव जहाँ पानी बिजली के सुविधा रहे. राज्य सरकारन का साथ मिल के हमनी का राजीव आवास योजना के राष्ट्रीय मिशन बनाएब जा.\nऔरतन आ बचवन में कुपोषण हमनी खातिर चिन्ता के बाति बा. एह समस्या से निबटे खातिर हमनी का कई गो काम कइले बानी खास करे के दू गो नया योजना चलावल गइल बा. हमनी का इहो तय कइले बानी कि हमनी का एगो बढ़िया बनावल समन्वित बाल विकास सेवा योजना के अगिला छह महीना में लागी करब जाव जेहसे कि बचवन में कुपोषण के समस्या से निजात पावल जा सके.\nजनगणना २०११ का आँकड़न में अधिकतर मामिला में विकास देखल जा रहल बा, बाकिर हमनी खातिर ई बहुते दुखदायी चिन्ता बा कि हमनी के लिंगअनुपात पिछला जनगणना से बिगड़ल लउकत बा. एह समस्या से मुक्ति खातिर ई जरूरी बा कि मौजूदा कानूनन के कड़ाई से पालन कइल जाव आ इहो कि औरतन आ लड़िकियन का प्रति समाज के नजरिया में बदलाव ले आवल जाव. हम राज्य सरकारन से आ सामजिक सेवा संगठनन से खास अपील करब कि औरतन के सशक्तिकरण आ समाज में ओह लोग के हैसियत बढ़ावे का दिसाईं काम कइल जाव.\nपिछला महीना मुंबई में भइल आतंकी हमला हमनी के चेतावत बा कि आतंकवाद का खिलाफ लड़ाई में तनिको लापरवाही ना होखे के चाहीं. ई एगो लमहर लड़ाई बावे जवना में केन्द्र सरकार, राज्य सरकार, आ आम आदमी सभका शामिल होखे के पड़ी. हमनी का अपना खुफिया आ सुरक्षा तंत्र के लगातार मजबूत बनावत आइल बानी जा आ आगहू बनाएब जा.\nनक्सलवादो से निबटे खातिर हर संभव प्रयास कइल जा रहल बा. हमनी का ओह कारणे के खतम कर दिहल चाहत बानी जवना से ई समस्या पैदा होले. एह से हमनी का देश के चुनिंदा साठ गो पिछड़ल आ आदिवासी जिलन में विकास योजना पर अगिला दू साल में तीन हजार तीन सौ करोड़ के खरचा करे जा रहल बामी.\nअपना तेज विकास का साथेसाथ पर्यावरण के बचावलो हमनी खातिर बड़का चुनौती बा. जलवायु में आवत बदलाव हमनी के विकास कार्यक्रम आ राष्ट्रीय संसाधनन खातिर खतरा बनल बा. जलवायु में आवत बदलाव पर हमनी का आठ गो मिशन बनवले बानी आ ओकरा के पूरा करे में लागल बानी. गंगा नदी के सफाई आ संरक्षण खातिर राष्ट्रीय गंगा नदी बेसिन प्राधिकरण बनावल गइल बा. एगो राष्ट्रीय हरित न्यायाधिकरणो बनावल गइल बा जवन कि पर्यावरण से जुड़ल विवादन पे तेजी से फैसला ले सकी. आवे वाला महीनन में हमनी का एहो पर्यावरण आकलन आ नियामक प्राधिकरण बनावे जा रहल बानी जवन कि पर्यावरण स्वीकृति के रफ्तार तेज करी.\nतेज आर्थिक विकास का चलते हमनी के देश आ समाज में तेज बदलाव हो रहल बा. आजु हमनी के लोग भविष्य का ओर नया आशा से देख रहल बा. आजु लोग के उम्मीद बहुते बढ़ गइल बा. हमनी के नौजवान नया नया उपलब्धता हासिल करत बाड़े. हमनी का अइसन माहौल बनावे के चाहीं जेहसे लोग के उर्जा आ उत्साह के राष्ट्रनिर्माण में लगावल जा सके. हमनी के संस्थान लोग के क्षमता के भरपूर उपयोग खातिर उत्साहित करे. हमनी के उद्यमी आ व्यवसायी अपना काम में कवनो बाधा मत पावसु. उद्योगी लोग नया उद्यम शुरू करे जेहसे हमनी के नौजवानन के उत्पादक रोजगार के नया राह मिलत रहो. हमनी का ओह तरह के राजनीति आ सोच से फरका रहे के चाहीं जवन कि उद्योग, व्यवसाय आ निवेश से जुड़ल लोग का मन में संशय भा अनेसा पैदा करे.\n१२० करोड़ के आबादी वाला हमनी के लोकतंत्र खातिर ई कवनो साधारण हासिल नइखे कि बहुते धर्म, भाषा, आ सभ्यता का बावजूद हमनी का विकास का राह पर तेजी से आगा बढ़त बानी जा. हम देश के नागरिकन के एह हासिल खातिर बधाई देत बानी. बाकिर हमनी के इहो सुनिश्चित करे के चाही कि तेज विकास का चलते गैर बरोबरी मत बढ़ जाव.\nहमनी का अपना विशाल आ बहुमुखी देश के तेज विकास का राह से बदले का सफर पर चलल बानी जा. अइसन विकास जवन देश के हर नागरिक खातिर होखे. स्वाभाविक बा कि बदलाव का एह प्रक्रिया में कुछ तनावो पैदा हो जाव. लोकतंत्र में वइसन तनाव राजनीतिक ध्रवीकरण के विषयो बनि जाला. हमनी के देखे के होई कि राजनीतिक दलन का बीच एक दोसरा के विरोध आ वाद विवाद से प्रगति के रफ्तार में कमी मत आवे.\nहमनी के इहो भरोसा होखे के चाही कि हमनी के लोकतंत्र, हमनी के संस्थान, हमनी के सामाजिक आदर्श आ मूल्य कवनो तरह के बाधा से निबटे में सक्षम बावे. हमनी के खुद अपना पर भरोसा होखे के चाही. ई आस्था कि हमनी का अपना खातिर आशावादी भविष्य बना सकीले. ई आस्था कि एक रहि के हमनी के अधिकतर कठिनाई से पार पा लेब जा. आईं हमनी का अपना देश के उज्जवल भविष्य बनावे में लागी जा.\nदुलरुआ लड़िका लोग, हमरा साथे नारा लगावऽ लोग\n(जानकारी – ई भाषण १५ अगस्त २०११ के लालकिला का प्राचीर से दिहल गइल प्रधानमंत्री के भाषण के भोजपुरी अनुवाद ह. प्रधानमंत्री अपना भाषण के हिन्दी में पढ़ले. – संपादक)\n4 thoughts on “लालकिला से प्रधानमंत्री के भाषण भोजपुरी में”\nSUNIL K PATEL कहते हैं:\nअगस्त 19, 2011 को 2:20 अपराह्न पर\nअच्छा रही की भोजपुरी उ सिखिहन आ ८ वा अनुसूची में सामिल होइत ……?\nअगस्त 16, 2011 को 9:51 पूर्वाह्न पर\nपूरा पढ़े के मन ना भइल ह। राउर मेहनत मानSतानी कि भइल बा अनुवाद करे में। बाकिर हर साल एके गो बात जब प्रधानमंत्री कहे, तब का सुनल जाव। हमरा बिचार से तारीख रहे के चाहीं सब लेख में।\nअगस्त 15, 2011 को 4:04 अपराह्न पर\nसलाह खातिर धन्यवाद. टिप्पणी जोड़ दिहल गइल बा.\nअगस्त 15, 2011 को 1:28 अपराह्न पर\nकृपया स्‍पष्‍ट कर दें, यह भोजपुरी अनुवाद है या आपकी तरफ से प्रस्‍तावित मसौदा, हर तरह के पाठक होते हैं, अक्‍लमंद भी, नादान भी.


लोकसभा चुनाव से पहिले विपक्षी गठबन्हन होखे के उमीद कमे बा : येचुरी – टटका खबर\nपटना 08 जून (वार्ता). मार्क्सवादी कम्युनिस्ट पार्टी के महासचिव सीताराम येचुरी आजु बतवलन कि 2019 के लोकसभा चुनाव से पहिले विपक्षी गठबन्हन होखे के उमीद कमे लउकत बा. ऊ अपना गोल के एगो कार्यक्रम में शामिल होखला का बाद ‘यूनीवार्ता’ सै ई बात कहलन.\nयेचुरी के कहना रहे कि पहिलहूं राष्ट्रीय स्तर पर अइसन गठबन्हन करे के कोशिश कइल गइल बाकिर कवनो कोशिश सफल ना हो सकल. बरीस 1989 के लोकसभा चुनाव का बाद राष्ट्रीय मोर्चा आ वाम मोर्चा के गठन भइल रहुवे आ ओह चुनाव का बाद विश्वनाथ प्रताप सिंह देश के प्रधानमंत्री बनल रहलें.\nमाकपा महासचिव येचुरी कहलन कि केन्द्र से नरेंद्र मोदी सरकार के उखाड़ फेंके ला उनुकर गोल अगिला लोकसभा चुनाव में भाजपा विरोधी भोटन के छितराए से बचावे ला कोशिश करत बिया. येचुरी कहलन कि प्रधानमंत्री नरेंद्र मोदी हर मोर्चे पर विफल बाड़ें. एहसे देश के सगरी विरोधी गोलन के चाहीं कि ऊ भाजपा के विरोध करसु.\nTags: माकपा, सीताराम येचुरी


Jauhar Mehmood in Hong Kongs song Balam Calcutta Pahuchi gaye Bhojpuri - Bhojpuri में पढ़ें- बलम कलकत्ता पहुंचि गए – News18 हिंदी\nफिल्म “जौहर महमूद इन हांगकांग” (सन 1971) में इंदीवर के लिखल गीत- “लागा लागा झुलनिया के धक्का, बलम कलकत्ता पहुंचि गए”- रोजगार खातिर कलकतिया बनल लोगन खातिर भिन्न अर्थ वाला रहे. थोरहीं दिन के बियाह का बाद पत्नी के सुकुआर प्रेम छोड़ि के जीविका खातिर पलायन पर केंद्रित ई गीत भले फिल्म में मनोरंजन गीत बा, बाकिर एकरा में एगो कसक भी बा.\nएगो जमाना में कलकत्ता में कल- कारखाना भरल रहले सन. सन 1911 ले त देश के राजधानी कलकत्ते रहे. त पुरबिहा लोग नोकरी खातिर कलकत्ते आवसु. झुलनिया के धक्का के असली अर्थ ई कि पति के कमाई के साधन कुछ ना रहे आ बियाह हो गइल. अब पत्नी के प्रेम का संगे उलाहना भी मिले लागल कि कुछ कमाईं- धमाईं. खाली प्रेम कइला से पेट ना भरी. जीवन ना चली. बाप- महतारी समुझावे त पति के नीक ना लागे. बाकिर जब पत्नी प्रेम से ओतप्रोत ओरहन देके बार- बार कहली कि “पइसा ना रही त रउरा के केहू ना पूछी” त मन झनझना गइल. लागल कि कमाइल बहुत जरूरी बा.\nतुरंते “बलम” रेलगाड़ी पकड़ि के कलकत्ता पहुंचि गइले आ नोकरी खोजि के मनले. त ई झुलनिया के धक्का, ढेर लोगन के आदमी बना दिहलस. कलकत्ता आके छोट- मोट बिजनेस कके धनी- मानी हो गइल लोग. कुछ लोग गांवे में बढ़िया संपत्ति क लीहल. बाकिर कुछ लोग छूंछ के छूंछे रहि गइल. जौन कमाइल तौन खा- पीके साफ. कुल कमाई पेटे में चलि गइल.\nअब एगो अउरी नीमन प्रसंग सुनीं. पुरबिहा इलाका के कुछ लोग कलकत्ता में दरवान के नोकरी करे. एक जाना दरवान साहेब हमरो जिला के रहले. त एक दिन हम भेंट करे गइनीं. खाकी रंग के ड्रेस पहिनले आपन मूंछ अंइठत कंपनी का गेट पर पहरा देत रहले. हम आपन परिचय दिहनी कि फलाना जिला घर ह आ फलाना के घर के हईं. दरवान जी तुरंते चीन्हि गइले. एतना खुश होके हमार स्वागत कइले कि मत पूछीं. तुरंते बिस्कुट का संगे चाय पियवले. प्रेम से भरल बात कइले. कहले कि एने का ओर अइह त जरूर हमरा से भेंट करिह. चले का बेर कोल्ड ड्रिंक भी पियवले. हम उनुका आदर से अभीभूत हो गइनी. मन में सोचनी कि एगो दरवान के कतना तनखाह होत होई. बाकिर इनकर प्रेम देखीं. खाली अपना जिला के वासी होखला के नाते ई अतना खर्चा क दिहले. ई आज से पचास साल पहिले के बात ह. ओह घरी लोगन के बीच प्रेम आ सौहार्द्र रहे. आजु ऊ गायब बा. बाईचांस हम ओह घरी अपना जिला के कई गो दरवान लोगन से मिलनी. सब दरवान लोगन में अपना जिला के आदमी के प्रति गहिर प्रेम लउकल. आज ऊ प्रेम कहां बा? कइसे लौटी ऊ प्रेम करेके स्वभाव. सोचे के विषय बा. कलकत्ता में ओह घरी रउरा केहू गांव वाला के घरे जाके एक हफ्ता खातिर रुक सकत रहनी हं. आज त एक दिन केहू के घरे रुकल भारी हो जाता.\nपुरबिहा इलाका में उत्तर प्रदेश के बलिया जिला भी परेला. त पहिले बलिया से कलकत्ता जाए खातिर आजु नियर सुविधा ना रहल ह. कलकत्ता खातिर रेलगाड़ी धरे खातिर बिहार के बक्सर स्टेशन पर जाए के परत रहल ह. बलिया से बक्सर के दूरी करीब 40 किलोमीटर बा. बक्सर आवत का घरी गंगा नदी परेली. अब त गंगा माई पर पुल बनि गइल बा. बाकिर पहिले पुल ना रहे. त बक्सर स्टेशन पर उतरि के गंगा घाट आईं, नाव से नदी पार करीं. ओपार भरौली जाईं. ओइजा रोडवेज के बलिया खातिर बस देरी- देरी से रहल ह. त कलकत्ता से रेलगाड़ी से आके बक्सर सबेरे उतरल बानी त भरौली से बस से बलिया पहुंचे में दिन के चार बज जात रहल ह. कलकत्ता से बक्सर के दूरी 648 किलोमीटर के करीब बा.\nओइजा रात खान आठ बजे पंजाब मेल मे बइठीं आ बिहान भइला सबेरे छव- सात बजे ले उतरि जाईं. बाकिर बक्सर से बलिया के 40 किलोमीटर के दूरी तय करे में आदमी परेशान हो जात रहल ह. बाद में भरौली से प्राइवेट जीप आ कार चले लगली सन त तनकी भर सुविधा भइल. बाकिर घरे पहुंचे में तबो 12- एक बजिए जात रहल ह. फेर जब पुल बनल त बक्सर रेलवे स्टेशन से सीधे बलिया के टैक्सी मिले लगली सन. दू- अढ़ाई घंटा में आदमी बक्सर से सीधे बलिया पहुंचि जाला. ईहे सुविधा बड़ बुझाए लागल. सांझ खान सात बजे ट्रेन बिया त लोग दिन के दुइये बजे घर से चल दी. का जाने टेक्सिए बीच में खराब हो जाउ. एहीतरे कोलकाता के यात्रा होत रहे. तले बलिया- सियालदह ट्रेन चलावे के घोषणा हो गइल. पहिले बलिया में बहुत दिन ले छोटी लाइन रहे. जब सब जगह बड़ी लाइन हो गइल त आखिरी चरण में बलिया में बड़ी लाइन भइल. बड़ी लाइन होते बड़ शहरन खातिर बलिया से चले लगली सन- दिल्ली, कलकत्ता, मुंबई आ अउरी कई जगह. त पहिला हाली जब हम बलिया स्टेशन पर बइठि के सियालदह (कोलकाता के एगो रेलवे स्टेशन) गइनीं त बड़ा नया आ आनंद के अनुभव रहे. एकरा पहिले कलकत्ता जाए खातिर डाइरेक्ट बलिया से कौनो ट्रेन ना रहे. डाइरेक्ट ट्रेन मिलल त कतना खुशी हो सकेला रउरा सब अंदाज लगा लीं. लागल कि बड़का सुख मिल गइल. कतना भाग्यशाली बानी जा हमनी का. अब त बलिया से कोलकाता जाए खातिर तीन- तीन गो ट्रेन बाड़ी सन.\nएगो गाजीपुर से ट्रेन चलेले, ऊहो बलिये होके जाले आ एगो अउरी गोरखपुर से चलेले त ऊहो बलिये होके जाले. गाजीपुर आ बलिया से चले वाली ट्रेन रोज नइखी सन. सप्ताह में कुछुए दिन बाड़ी सन. बाकी बलिया- सियालदह ट्रेन रोज चलेले. ई बलिया के कलकतिया लोगन के बड़का सुख बा. एकरा से चले वाला लोग रेल मंत्रालय आ केंद्र सरकार के रोज आशीर्वाद देला. जब कलकत्ता से गांवे आवे के होला त लोग तरह- तरह के सामान कीने लागेला. केहू कुछ त केहू कुछ. त ट्रेन पर चढ़े का बेर कलकतिया लोगन का लगे बहुते सामान रहेला. भारी- भारी अटैची रहेली सन. जे साल भर पर गांवे जाता ओकरा लगे त अउरी सामान रहेला. हालांकि अब त कहीं आनलाइन सामान, कतहूं से मंगावल जा सकेला. बाकिर तबो कलकत्ता के आकर्षण कम नइखे भइल. कलकत्ता के रसगुल्ला त कलकत्ता के संदेश, कलकत्ता के सिंदूर त कलकत्ता के तांत के साड़ी. अभियो एगो सम्मोहन रहेला कलकत्ता के. हालांकि अब बाजार ग्लोबल हो गइल बाड़े सन. तबो केहू कलकत्ता के रसगुल्ला ले आवता त ओकर सवादे बदल जाला. असल बात त ई बा कि सवाद त ऊहे रहेला (कलकत्ता के खजूर के गुड़ वाला रसगुल्ला त सचहूं बेजोड होला, ओकरा के छोड़ि के) बाकिर दिमाग में चूंकि कानसेप्ट बइठल बा कि कलकत्ता के मिठाई ह त सवाद अद्भुत हो जाला.\nहमनी के कल्पना के कारण माइंड ओह सवाद के मैग्नीफाई क देला. अभियो कलकत्ता के अलता देखि के गांव के मेहरारू आनंद में डूबि जाला लोग. हालांकि अब आलता के प्रयोग आधुनिक महिला नइखे करत लोग. आलता अब कौनो बियाहे- शादी में लगावल जाता. बाकिर सिंदूर के प्रचलन अभी ठीक- ठाक बा. एहीतरे अभियो गांव के कई लोगन के मान्यता बा कि कलकत्ता के छाता बड़ा बढ़िया होला. हम त कलकत्ते रहेनी. अब कलकत्ता में ही ना हर जगह ठीक- ठाक छाता बने लागल बा. कहीं के भी अच्छा श्रेणी के छाता बढ़िया होला. हं कलकत्ता में छाता खूब बनेला. तबो, कलकत्ता के सस्ता छाता लेब त जल्दिए टूट जाला. हम भुलाए का डरे सस्ता छाता किन लेनी आ ऊ हर साल बरसात का बाद टूटि जाला. त यथार्थ ईहे बा. पहिले टिकाऊ सामान बनत रहल ह. अब हर जगह अइसन सामान बनता जौन एगो समय अंतराल का बाद टूटि जाता. जिनिगी भर टिकाऊपन के कल्पना अब एह जुग में ठीक नइखे. लागता कि कम टिकाऊपन के कांसेप्ट चीनी सामान देखि के आइल बा जौन सस्ता त होला बाकिर कतना दिन चली एकर कौनो गारंटी नइखे. चीनी सामान साल- दू साल चल सकेला आ एको महीना बाद खराब हो सकेला.\nअब अंत में एगो अउरी बात. नोकरी खातिर बेरोजगारन के कलकत्ता आवे के परंपरा सन 1975 तक चलल. ओकरा बाद वामपंथी शासन हो गइल. ए शासन में बहुते कल- कारखाना बंद हो गइले सन. ओने दिल्ली में कल- कारखाना खुले लागल. त पलायन के रुख दिल्ली, गुजरात आ मुंबई होखे लागल.\nFIRST PUBLISHED : January 19, 2022, 17:35 IST


रवि किशन के मॉरिशस सरकार मनलसि भोजपुरिया महानायक – Anjoria\nNov 2, 2012 रवि किशन\nसिनेमा भोजपुरी के सदाबहार सुपरस्टार रवि किशन के मिलल अवार्ड आ सम्मान के लमहर फेहरिस्त में अब एगो अंतरराष्ट्रीय अवार्डो जुड़ गइल बा. पिछला दिने भारत आ मॉरिशस सरकारन के आयोजित अप्रवासी भारतीय दिवस में बतौर स्पीकर शामिल भइल रवि किशन के मॉरिशस सरकार भोजपुरिया महानायक अवार्ड से सम्मानित कइलसि. अवार्ड मॉरिशस के कला संस्कृति मंत्री मुक्तेश्वर चुन्नी आ मशहूर साहित्यकार सरिता बुद्धू के हाथे रविकिशन के दिहल गइल. साथ में एगो सम्मान चिह्न आ प्रशस्ति पत्र देके मारीशस सरकार उनका के भोजपुरिया महानायक आ भोजपुरी सिनेमा के भागीरथी अवार्ड से सम्मानित कइलसि.\nजान लीं कि मॉरिशस क राजधानी पोर्ट लुईस में भइल एह समारोह में ओहिजा के प्रधानमंत्री समेत दुनिया भर में बड़हन बड़हन पद पर बइठल अप्रवासी भारतीय शामिल भइले. बतौर स्पीकर शामिल भइल रवि किशन ओहिजा भोजपुरी के प्रतिनिधि के तौर पर आपन राय रखलन. ई पहिला बेर रहल कि कवनो भोजपुरी कलाकार के भारत आ मॉरिशस सरकार के संयु्क्त आयोजन में बतौर स्पीकर नेवतल रहुवे. एह मीका पर रवि किशन कहलन कि भोजपुरी क खुशबू से सगरी मॉरिशस सराबोर बा.